Summary: Kävimme läpi, mistä kivihiilen korvaajat on Helsingissä tehty. Kysyimme myös, viekö puunpoltto kaupungin ojasta allikkoon.

Hanasaaren kivihiilikasat Helsingissä muistuttavat vielä viiden vuoden ajan silmiinpistävästi siitä, että helsinkiläisten talojen lämmittäminen lämmittää myös ilmastoa. Kun laitos suljetaan, kaupunki näyttää huomattavasti ilmastoystävällisemmältä, ainakin maisemallisesti.
 Salmisaaressa kivihiilen poltto jatkuu vuoteen 2029 asti, mutta voimalan hiilikasat ovat piilossa maan alla.
 Helsingin kaupunki laittoi omistamansa energiayhtiö Helenin kovaan paikkaan, kun se määräsi  Hanasaaren laitoksen suljettavaksi . Nyt, reilut kolme vuotta myöhemmin, Hanasaaressa tuotetun kaukolämmön korvaajat ovat kasassa.
 Voimalan sähköntuotantoa ei korvata – päinvastoin: kivihiiltä korvaavat lämpöpumput kuluttavat sähköä noin kolmanneksen lämpötehostaan. Tarvittava lisäsähkö virtaa Helsinkiin pohjoismaisilta sähkömarkkinoilta, joilla sähkön päästöt ovat keskimäärin murto-osan kivihiilisähkön päästöistä.
 Lämpöpumput ja -varastot: Paljon puhetta, vähemmän korviketta
 Yle kävi läpi, mistä kiistellyn kivihiilen korvaajat on Helsingissä tehty.
 Jutussa käydään ensin läpi monipuolinen ja edistyksellinen lista erilaisia lämpöpumppuja ja -varastoja. Suuresta lukumäärästä huolimatta niiden teho on vaatimaton ja kalpenee Vuosaareen rakennettavan biolämpölaitoksen rinnalla.
 Puun käytön lisäämisestä on käyty viime aikoina erittäin kiivasta keskustelua. Jutun lopussa selvitämme, viekö kivihiilen korvaaminen puulla Helsingin ojasta allikkoon ympäristön kannalta.
 Petteri Juuti / Yle
 1. Jätevedestä lisää lämpöä hyötykäyttöön
 Suurimmat lämpöpumput rakennetaan Katri Valan hukkalämpölaitokseen. Ne saavat lämpönsä jätevedestä, josta vanhat lämpöpumput ovat jo kertaalleen ottaneet lämpöä talteen. Tästä johtuen lämpöä voidaan tuottaa täydellä teholla ympäri vuoden.
 Vuonna 2021: 20 megawattia (MW) (lämpöteho 5 % Hanasaaresta)
 Vuonna 2022: 20–40 MW (lämpöteho 5–10 % Hanasaaresta)
 2. Kesälämpöä merestä, talvella kaasulaitoksen hukkaenergiasta
 Vuosaareen rakennettava lämpöpumppu saa talvisin energiansa Vuosaaren maakaasuvoimalan hukkalämmöstä. Kun kaasuvoimala on kesällä kiinni, energiaa otetaan lämpimästä merivedestä.
 Vuonna 2022: 13 MW (lämpöteho 3 % Hanasaaresta)
 3. Lämmin merivesi talteen talvivaraksi
 Merivedestä saa lämpönsä myös  Kruunuvuorenrannan lämpövarasto ja -pumppu . Toimintaperiaate on tyystin erilainen kuin Vuosaaressa. Kallioluolaan varastoidaan kesällä lämmintä merivettä, josta lämpöpumppu tekee lähialueen taloille kaukolämpöä hiljalleen läpi talven.
 Vuonna 2023–2024: 1,5 MW (lämpöteho 0,3 % Hanasaaresta)
 4. Korttelilämpöä maasta, merestä tai auringosta?
 Helen arvioi, että Kruunuvuoren kaltaisia alueellisia tai korttelikohtaisia uusiutuvan energian ratkaisuita valmistuu vielä useita ennen kuin Hanasaaren kivihiilivoimalassa liekit sammuvat. Toteuttajana voi olla joku muukin kuin Helen – pienimmillään taloyhtiö.
 Tällaisia hankkeita ei ole vielä julkistettu, joten niiden yhteenlasketusta tehosta voi tehdä vain alustavia arvioita.
 Jos energiaa ammennetaan maasta, sitä on tarjolla myös talvipakkasilla. Jos energiaa otetaan merestä tai auringosta, hyöty painottuu kesään ja korvaa siksi huonosti kivihiililämpöä.
 Vuoden 2024 loppuun mennessä: parikymmentä megawattia (lämpöteho noin 5 % Hanasaaresta)
 5. Yksi geoterminen laitos vuoteen 2024 mennessä?
 Helen suunnittelee rakentavansa yhden maan uumenista energiaa ammentavan lämpölaitoksen Hanasaaren aukkoa tilkitsemään. Mitä todennäköisimmin kyseessä ei ole kuitenkaan yhtä syvä ja tehokas laitos kuin paljon uutisoitu  ST1:n geoterminen lämpölaitos , jota parhaillaan rakennetaan Espoon Otaniemeen.
 Otaniemessä havitellaan seitsemän kilometrin syvyydestä yli sata-asteista vettä 40 megawatin teholla suoraan kaukolämpöverkkoon. Helsingissä tähdätään ensi vaiheessa parin kilometrin syvyyteen, josta saatavaa lämpöä pitää vielä kuumentaa lämpöpumpuilla kaukolämpöverkon tarpeisiin. Varsinaisista suunnitelmista ei ole tiedotettu vielä mitään.
 Vuoden 2024 loppuun mennessä: parikymmentä megawattia (lämpöteho noin 5 % Hanasaaresta)
 6. Esplanadin lämpöpumpuista ei juuri hyötyä talvella
 Aivan Helsingin ytimeen valmistui viime vuonna  Esplanadin lämpöpumppulaitos , joka tuottaa kaukojäähdytyksen sivutuotteena lämpöä 22 megawatin teholla. Mutta juuri toimintaperiaatteensa takia se on kehno korvaaja kivihiilivoimalalle, joka pitää huolen kaupungista pakkaspäivinäkin.
 Helen itsekin vertaa Esplanadia usein suureen aurinkolämpökeräimeen, sillä valtaosa energiasta on peräisin auringon lämmittämistä rakennuksista. Luonnollisesti talvipäivinä rakennusten jäähdytystarve on olematon. Toistaiseksi Helenillä ei ole tiedossa myöskään merkittävää määrää sellaisia asiakkaita, esimerkiksi palvelinkonesaleja, jotka tarvitsisivat jäähdytystä ympäri vuoden.
 Vuonna 2018: 0–22 MW (lämpöteho 0–5 % Hanasaaresta)
 7. Lämpöakussa lämpöä neljän päivän pakkasjaksolle
 Eräänlainen kivihiilen korvaaja on myös Mustikkamaan alle kallioon vuonna 2021 valmistuva  lämpöakku (Helsingin Sanomat) . Se eroaa kuitenkin ratkaisevasti kaikista edellä mainituista, koska se ei tuota itsessään mitään.
 Lämpöakku on käytännössä valtavankokoinen kuumavesisäiliö. Kun lämmöntarve on vähäistä, muut laitokset lämmittävät kallioluolien vettä. Kun lämmönkulutus nousee, voidaan vedestä siirtää lämpöä kaukolämpöverkkoon.
 Akusta saadaan lämpöä enimmillään 120 megawatin teholla, mikä on yli neljännes Hanasaaren suljettavan kivihiilivoimalan lämpötehosta. Täydellä teholla akku tyhjenee neljässä päivässä – toisin kuin Hanasaaren kivihiilikasa.
 Akusta saatavan lämmön ilmastoystävällisyys riippuu siitä, millä se on ladattu. Talviaikana lämpöpumppujen lämpö menee suoraan käyttöön, joten akun lataukseen tarvittavaa ylimääräistä lämpöä tehdään polttamalla puuta, kivihiiltä, maakaasua tai öljyä – markkinatilanteesta riippuen.
 Lämpöakun ilmastoystävällisyyttä lisää se, että sen ansiosta esimerkiksi öljylaitoksia tarvitaan harvemmin pakkasaamujen ja -alkuilltojen kulutuspiikkeihin.
 Vuonna 2021: 0–120 MW (lämpöteho 0–29 % Hanasaaresta)
 8. Lisää lämpökauppaa Espoon ja Vantaan kanssa
 Helenin suunnitelmissa on korvata Hanasaaren kivihiililämpöä joitakin kymmeniä megawatteja lisäämällä lämpökauppaa naapureiden kanssa. Helen ei kuitenkaan suostu sanomaan yhtiöiden välisistä sopimuksista mitään sen tarkempaa – ei esimerkiksi sitä, millä ehdoilla Helsinki saa naapureilta lämpöä, jos oma tuotanto meinaa loppua kesken kovan kulutuksen tai jonkin lämpölaitoksen tuotanto-ongelmien takia.
 Vuoden 2024 loppuun mennessä: parikymmentä megawattia (lämpöteho noin 5 % Hanasaaresta)
 Puunpoltto on merkittävin kivihiilen korvaaja – romuttuvatko ympäristötavoitteet?
 Hanasaaren kivihiililämpö korvataan suurimmaksi osaksi puuta polttamalla. Vuosaareen rakennettavan biolämpölaitoksen teho on 250 megawattia eli 60 prosenttia Hanasaaren lämpötehosta.
 Tämä on sikäli mielenkiintoista, että Hanasaari suljetaan ilmaston takia, mutta viime vuosina on käyty kiivasta keskustelua siitä, onko  Suomen metsien käyttö  ilmaston tai luonnon monimuotoisuuden kannalta kestävää.
 Helen: Luonto kestää biokattilan puuntarpeen
 Helen maalaa Vuosaaren ympäristövaikutuksista kauniin kuvan.
 – Tällä hetkellä suuri osa metsänhoidossa, harvennuksessa ja hakkuissa syntyvistä tähteistä jää tyystin metsään. Tähteitä voidaan kerätä Vuosaaren tarpeisiin siten, että metsään jää vielä riittävästi lahoavaa puuta luonnon monimuotoisuuden turvaamiseksi, sanoo yksikön päällikkö  Janne Rauhamäki .
 Hakkuut eivät Vuosaaren voimalan takia kasva, sillä ne määräytyvät sahojen sekä sellu- ja paperitehtaiden tarpeen mukaan. Kattilaan päätyy vain tuotantoketjujen sivuvirtoja.
 – Puuta ei kaadeta Helenin tai Suomen muiden energialaitosten tarpeisiin, vakuuttaa Rauhamäki.
 Ilmastovaikutuskin jää pieneksi, kun kattilassa poltetaan vain pieniä puun osia, jotka joka tapauksessa luovuttaisivat hiilensä ilmakehään lähivuosina lahotessaan.
 – Helen käyttää sitä biopolttoainetta, jota on tarjolla, mutta tällä hetkellä paksujen puiden ja kantojen käyttö energiana on hyvin vähäistä.
 Mutta kuinka realistinen on Helenin maalaama kuva?
 Koko eteläinen Suomi huutaa lisää puuta kattiloihinsa
 Helenin mukaan suurin osa Vuosaaren polttoaineesta on metsähaketta ja siitä suurin osa tulee rekoilla Suomesta.
 – Tyypillisesti haketta on taloudellisesti järkevää tuoda rekalla 150 kilometrin, korkeintaan 200 kilometrin päästä. Toisaalta autokoot kasvavat, mikä voi tuoda hieman lisää mahdollisuuksia, Rauhamäki sanoo.
 Yle keräsi tiedot merkittävimmistä puuta polttavista kattiloista, joita eteläiseen Suomeen on viime vuosina rakennettu ja aiotaan tulevina vuosina rakentaa. Kun tiedot laitetaan kartalle ja päälle piirretään ympyrä, jonka säde on linnuntietä 150 kilometriä, käy tilanne tukalaksi.
 Ensinnäkin puolet hankinta-aluetta kuvaavasta ympyrästä on merta.
 Toiseksi aivan ympyrän ytimessä lisäpuuta janoavat myös Espoo ja Vantaa.
 Puunpolttoon panostavat  Lahti ,  Tampere  ja  Naantali  ovat jo hankinta-alueen laitamilla, mutta kun niidenkin ympärille piirretään samankokoiset ympyrät, menevät alueet pahasti päällekkäin.
 Puunpolton suurimmat lisääjät viime ja lähivuosina. Kartalla näkyvien puunpolttajien lisäksi samoista raaka-aineista ollaan kiinnostuneita myös Kotkassa, jossa UPM harkitsee liikenteen biopolttoaineiden jalostuslaitosta. Petteri Juuti / Yle
 Eteläisen Suomen puukisaa helpottaa se, että kattiloissa poltetaan myös pellettejä, joita on järkevää kuljettaa pitemmänkin matkan päästä. Osa polttoaineista tulee myös ulkomailta laivoilla.
 On silti perusteltua kysyä asiantuntijoilta ja luontojärjestöiltä, voiko yhtälö toimia.
 Millainen on metsien nykytila?
 Suomen luonnonsuojeluliiton suojelupäällikkö Jouni Nissinen:  Koko maassa metsiin jää hakkuista aivan liian vähän lahopuuta luonnon monimuotoisuuden turvaamisen kannalta. Etelä-Suomessa ongelma on suurin ja lahopuuta pitäisi jäädä 20 kertaa enemmän kuin nyt.
 Miten puunpoltto vaikuttaa Suomen ilmastotavoitteisiin?
 Suomen ympäristökeskuksen ryhmäpäällikkö Sampo Soimakallio:  Nopeasti hajoavien hakkuutähteiden polttamisen ilmastovaikutus alkaa jo muutamien vuosien jälkeen olla alhaisempaa kuin fossiilisten polttoaineiden. Hakkuutähteistä tehdyn hakkeen vaikutus kivihiileen verrattuna on noin 30–40 prosenttia vuoteen 2050 saakka.
 Kantojen poltto energiaksi aiheuttaa vuoteen 2050 saakka öljyn ja kivihiilen väliltä olevan päästövaikutuksen, järeällä puulla vaikutus on samassa ajanjaksossa selvästi suurempi kuin kivihiilellä, jopa 1–2-kertainen.
 Onko luonnon monimuotoisuus uhattuna?
 Suomen luonnonsuojeluliiton suojeluasiantuntija Otto Bruun:  Vähintään 30 prosenttia hakkuutähteistä sekä kannot on syytä jättää metsään, jotta luonnon monimuotoisuuden tilanne ei heikkenisi edelleen. Suomessa poltetaan tällä hetkellä jonkin verran järeää lahopuuta ja jalostuskelpoista puuta. Esimerkiksi tiedot Mäntsälän bioenergiaterminaalilta tältä keväältä osoittavat, että järeää puuta poltetaan merkittäviä määriä myös Uudellamaalla.
 Metsäluonnon tila on edelleen heikentynyt. Järeän puun keräämistä ja polttoa olisi syytä rajoittaa metsäluonnon monimuotoisuuden suojelemiseksi. Erityisesti Etelä-Suomessa lahopuun määrä metsässä on liian matala.
 Pääkaupunkiseudun puun tarve kasvaa yhteensä 2,4–3,7 terawattituntia vuodessa eli 1,2–1,8 miljoonaa kuutiota. Paljonko metsistä voi saada lisää haketta?
 Luonnonvarakeskuksen erikoistutkija Perttu Anttila:  Nykyisen käytön yli jäävää hakkuutähteiden hankintapotentiaalia näyttäisi olevan jonkin verran. Vuonna 2017 hakkuutähteitä käytettiin yhteensä 0,6 miljoonaa kuutiota Uudenmaan, Kanta-Hämeen, Päijät-Hämeen ja Kymenlaakson alueella.
 Tekninen hankintapotentiaali vuosille 2025–2034 on noin 1,6 miljoonaa kuutiota vuodessa. Tämä tosin edellyttäisi, että ainespuun hakkuumäärät nousisivat puuntuotannollisesti suurimmalle kestävälle tasolle eli kasvaisivat yli miljoonalla kuutiometrillä. Se edellyttäisi myös sitä, että hakkeen hinta nousisi vuosien 2007–2016 tasosta. Jos hakkeesta ei maksettaisi aiempaa enempää, jäisi potentiaali miljoonaan kuutioon.
 Ainespuun – esimerkiksi sellu- ja tukkipuu – mittoja pienemmän puun kertymät ovat melko pienet.
 Tiedot kaupunkikohtaisista lisäystarpeista on koottu energiayhtiöiltä ja julkisista asiakirjoista. Tieto alueen hakkuutähteiden käytöstä ja lisäysmahdollisuudesta on Luonnonvarakeskukselta. Petteri Juuti / Yle
 Onko Luken käsitys "kestävästä" sama kuin luonnonsuojeluliitolla?
 Suomen luonnonsuojeluliiton Otto Bruun:  Etelä-Suomessa erityisesti metsätalouden tulisi monimuotoisuuden suojelemiseksi muuttua vähemmän intensiiviseksi, joten tarjontaa on merkittävästi vähemmän kuin Luonnonvarakeskus arvioi.
 Kun kysyntä on merkittävästi suurempi kuin kestävä tarjonta, hinnat nousevat, mutta lisäksi kestämättömiä jakeita aletaan käyttää joko näissä laitoksissa tai sitten kauempana.
 Helenin mukaan puupolttoaineen kestävyys on taattu sertifikaateilla ja alkuperävarmennuksella. Riittääkö se?
 Greenpeacen metsäasiantuntija Matti Liimatainen:  Mitkään sertifikaatit eivät aseta mitään sääntöjä esimerkiksi energiapuun järeydelle – ei Suomessa eikä ulkomailla varsinkaan. Meidän nähdäksemme sertifikaatit eivät ole kestävyyden tae, ainakaan ilmastoasioissa. Suomessa FSC-sertifiointi vähän säätelee kantojen nostoa pohjavesialueilta, mutta ei siitäkään mitään ilmastovelvoitetta metsätalouteen tule.
 Mitä tapahtuu, jos kaikki suunnitellut biolaitokset toteutuvat?
 Suomen luonnonsuojeluliiton Jouni Nissinen:  Metsästä kerätään sellaista puuta, joka on tärkeää luonnon monimuotoisuuden ja ilmaston kannalta. Se pienentää metsien hiilivarastoja, jotka ovat ilmastonmuutoksen kannalta vähintään yhtä tärkeitä kuin päästöjen vähentäminen.
 Tuoreen arvion mukaan  joka yhdeksäs laji Suomessa on uhanalainen . Kun kymmenen vuoden päästä tehdään seuraava arvio, luvut näyttävät vielä pahemmilta, jos suunta ei muutu.
 Pieni osa biopolttoaineesta on näillä näkymin teollisuuden sivuvirtoja. Voiko niitä saada nykyistä enemmän?
 Suomen luonnonsuojeluliiton Otto Bruun:  Purun ja kuoren tarjontaa on ajoittain ollut enemmän kuin kysyntää. Tähän on vaikuttanut myös metsähakkeen tuki, joka on kannustanut polttamaan metsähaketta purun ja kuoren sijaan. Bioenergialaitosten määrän lisääntyessä on kuitenkin selvää, että bioenergian kysyntä 2020-luvun loppupuolella on suurempi kuin kestävä tarjonta.
 Voiko puuta tuoda ulkomailta, kuten Naantalissa jo tehdään?
 Otto Bruun:  Myös tuontivirtojen osalta kestävien jakeiden saatavuus on rajoitettu: muissakin maissa bioenergian tuotanto lisääntyy eikä kestäviä jakeita riitä suuria määriä myyntiin.
 Mitä sitten pitäisi tehdä?
 Otto Bruun:  Energiansäästö ja energiatehokkuus ovat lämmitystarpeen vähentämisessä ehdottomasti suurin mahdollisuus. Kerrostalojen ja asuinkiinteistöjen potentiaali on vuoteen 2025 mennessä suuri, joten tähän puoleen kannattaisi panostaa. Se mahdollistaisi polttotarpeen merkittävän pienentämisen.
 Muokkaus 6. toukokuuta 2019 kello 14.34: Juttuun tarkennettu, että sekä miljoonan kuution teknillis-taloudellinen että 1,6 miljoonan kuution tekninen potentiaali edellyttävät ainespuun käytön nousua miljoonalla kuutiolla.
 Lue myös:
 Helsingin ytimeen povattiin ydinvoimalaa jo 1950-luvulla – onko uusillakaan kaavailuilla mitään mahdollisuuksia?
 Helsingillä on mahdoton tehtävä: Pitäisi korvata miljoona tonnia kivihiiltä vaihtoehdoilla, joita ei ole edes olemassa
 Säästäisikö poistoilmalämpöpumppu rahaa ja energiaa sinun talossasi?
 Tässä kerrostalossa tehtiin kaikki energian säästämiseksi – Maalämpöpumpuista suurin hyöty, aurinkoenergia tuotti pettymyksen
 Maalämpö yleistyy kerrostaloissa hitaasti, vaikka kiinnostusta on paljon

Kivihiilikasat Helsingin Hanasaaressa ovat pian historiaa, sitten alkaa puunpoltto – Miten ratkaisu vaikuttaa ilmastotavoitteisiin? Asiantuntijat vastaavat


Summary: Joukoissa joulukuusta alkaen palvellut entinen myyjä Nina Croker myöntää, ettei ratsastaminen ollut hänelle tuttua toimintaa.

Brittihovin juhlallisuuksista tuttuun ratsuväkeen eli  Household Cavalryyn  on nimitetty ensimmäistä kertaa sen 359-vuotisen historian aikana naisia.  The Sunday Times -lehden  mukaan kuningatar  Elisabet II :n turvallisuudesta vastaavissa joukoissa palvelee nyt kolme naista.
 Heistä ensimmäisenä palveluksensa aloitti joulukuussa 29-vuotias  Nina Croker , joka aiemmin työskenteli ruokakauppa Sainsbury'sin kassalla. Lehden haastattelussa Croker kertoo, ettei hän ennen ratsuväkeen pääsyään ollut koskaan edes istunut satulassa.
 – Tytöt ovat yhtä kyvykkäitä kuin miehet, Croker toteaa historiallisen nimityksensä laajemmasta merkityksestä.
 Samalla Croker lisää, ettei ajattele itseään naissotilaana, vaan yhtenä sotilaista.
 Crokerin jälkeen Household Cavalryyn on nimitetty tänä vuonna vielä kaksi muuta naista,  Liana Nicholas  ja  Lois O'Hara .
 Vuonna 1660 perustettu Household Cavalry on yksi brittiarmeijan vanhimmista yksiköistä.

Naiset pääsivät ensimmäisen kerran kuningattaren ratsujoukkoihin Britanniassa


Summary: Tekniset ongelmat ja huono toimintavarmuus ovat riivanneet konemallia.

Venäjä ei aio asettaa lentokieltoon Moskovan lento-onnettomuudessa tuhoutunutta konetyyppiä, liikenneministeri  Jevgeni Ditrih  kertoo. Hänen mukaansa kiellolle ei ole ainakaan toistaiseksi perusteita.
 Aeroflot-yhtiön Suhoi Superjet 100 -matkustajakone syttyi tuleen Moskovan Šeremetjevon kentällä,  kun se teki hätälaskun sunnuntaina illalla.  Onnettomuudessa kuoli ainakin 41 ihmistä.
 Onnettomuuden syytä ei toistaiseksi tiedetä.
 Lentoyhtiö Aeroflotin mukaan Moskovasta Murmanskiin matkalla ollut kone nousi kentältä, mutta palasi pian takaisin teknisten syiden takia. Lentokentän viranomaiset kertoivat, että lentäjät päättivät palata maihin huomattuaan jonkinlaisen poikkeaman.
 Tulipalo syttyi ilmeisesti laskeutumisen yhteydessä.
 Nyky-Venäjän ensimmäinen siviilikone
 Sunnuntainen onnettomuus on konemallin toinen vakava turma. Vuonna 2012 lentonäytökseen osallistunut Suhoi Superjet 100 törmäsi vuoreen Indonesiassa, ja kaikki 45 koneen kyydissä ollutta kuolivat. Tutkijoiden mukaan onnettomuus johtui lentäjän virheestä.
 Kaksimoottorinen Superjet 100 oli valmistuessaan vuonna 2011 Venäjän lentokoneteollisuuden ylpeys. Kone on ensimmäinen Venäjällä suunniteltu ja siviilikäyttöön tarkoitettu matkustajakone Neuvostoliiton romahduksen jälkeen.
 Viime vuosina konemallia ovat kuitenkin riivanneet huono toimintavarmuus ja tekniset ongelmat. Koneita on asetettu jo aiemmin lentokieltoihin erilaisten vikojen takia.
 Esimerkiksi lokakuussa 2018 peräti kolmasosa suurten lentoyhtiöiden Superjet 100 -koneista ei lentänyt lainkaan,  BBC:n venäjänkielinen palvelu kertoo.  Osa koneista oli ollut maissa jo kuukausia.
 Aeiroflotilla suurin Superjet-laivue
 Ongelmien takia venäläiskoneita on ollut vaikea myydä maailman lentoyhtiöille. Venäjän valtio onkin tarjonnut tukia kotimaisille lentoyhtiöille, jotta ne ostaisivat valtionyhtiön rakentamia Superjet 100 -koneita.
 Tällä hetkellä suurin Superjet 100 -laivue on venäläisellä Aeroflotilla, jolla on 50 konetta. Yhtiö on sitoutunut ostamaan vielä 35 konetta lisää.
 Jos uusimman onnettomuuden syyksi paljastuu tekninen vika, konemallin myynti Venäjän ulkopuolella vaikeutuu entisestään.
 Lue myös:
 Media: Moskovan turmakone evakuoitiin nopeasti, vaikka osa matkustajista otti matkatavaroita mukaansa – "Kaikki huusivat, että kone palaa"
 Aeroflotin kone tuhoutui Moskovassa – onnettomuudessa kuoli 41 ihmistä

Venäjä ei aio kieltää Moskovan onnettomuuskonemallin lentoja – Suhoi Superjet 100 on Venäjän lentoteollisuuden ylpeys


Summary: Luonnon tilan parantaminen vaatii kansainvälisen luontopaneelin mukaan isoja muutoksia sekä tuotteiden valmistuksessa että kulutuksessa.

Pariisista on tulossa ihmiskunnan kohtaloa ratkova kaupunki.
 Pariisissa vuonna 2015 solmitun ilmastosopimuksen jäljiltä kansainvälinen ilmastonmuutospaneeli  julkaisi viime vuoden lopulla  maailman pysäyttäneen raportin ilmastonmuutoksen tilanteesta.
 Nyt samassa kaupungissa on julkaistu ensimmäinen kattava maailmanlaajuinen arvio siitä, kuinka luonnon köyhtyminen johtaa hoitamattomana samaan mihin ilmastonmuutos: rajuihin muutoksiin nykyisen kaltaisella maapallolla.
 Ongelmat liittyvät vahvasti toisiinsa, joten Pariisissa koolla olleet 130 valtion edustajat laativat tiedemiesten tekemän luonnontilan  arvion  lisäksi myös eloonjäämisohjeita maailman maille.
 Toisin kuin Pariisin sopimuksen allekirjoittaneet suurin osa maailman maista, nyt laaditut ohjeet eivät vielä sido mihinkään, mutta niihin ladataan paljon toiveita.
 – Asiat, jotka nyt nostetaan esille luonnon heikosta tilasta ja sen uhasta ihmisille eivät ole uusia. Nämä tulevat nyt historiallisen raportin muodossa selvästi painokkaammin esille, arvioi Suomen Luontopaneelin puheenjohtaja, professori  Janne Kotiaho  Pariisin lopputuloksia.
 Uhka on todellinen kasveille, eläimille ja myös ihmiselle
 Eloonjäämisohjeiden lisäksi lähes 500 tutkijaa kokosi tähän asti laajimman raportin luonnon ja lajiston tilasta. Tiedemiesten yhteenveto on, että maailman luonnon tila heikentyy ennennäkemätöntä vauhtia. Kyse ei ole uhasta vain kasveille, vaan uhasta kaikille lajeille, kuten ihmiselle.
 Arvion mukaan joka kahdeksas tunnetuista 8 miljoonasta lajista on uhanalainen. Satojen tuhansien lajien häviämisvauhti jatkuu, jos muutosta ei saada hidastettua tai pysäytettyä. Tutkijoiden arvioiden mukaan vähintään yli kolmannes maapallon luonnosta on tuhoutunut vuoteen 2050 mennessä.
 Pariisissa YK:n alaisessa kokouksessa koottiin yhteen laajasta tutkimusaineistosta luonnon tila koko maailmassa. Alla näkyy siitä osa.
 Mikko Airikka | Yle
 Tutkijoiden mukaan luonnon tuhoon on tähän mennessä vaikuttanut eniten ruoantuotanto niin maalla kuin merellä. Myös metsätalous, teiden ja muiden väylien rakentaminen sekä kaupungistuminen ovat tuhonneet elintilaa kasveilta ja eläimiltä. Ihminen on vallannut ja muuttanut omaan käyttöönsä kolme neljännestä maa-alasta ja lähes yhtä paljon meristä luonnolle kohtalokkain seurauksin.
 Esimerkiksi kolmannes maa-alasta on maatalouden käytössä. Esiteolliseen aikaan nähden noin 68 prosenttia metsäpinta-alasta on jäljellä.
 Yhtenä esimerkkinä ihmisen tunkeutumisesta maapallon eri kolkkiin on etäisen Tyynen valtameren Galapagos-saaret ja sen yhden jättikilpikonnakannan häviäminen. Lajin viimeinen edustaja kuoli vuonna 2012. Kilpikonnaa  käytettiin  kauan ennen tuhoutumista merimiesten ravintona. Kilpikonnan kaltaisista selkärankaisista lajeista lähes 600 on kuollut sukupuuttoon ihmisen takia viimeisen 500 vuoden aikana, viimeisimpinä Pintasaaren jättikilpikonna.
 Sukupuuttoon kuollut Galapagoksen Pintasaaren jättikilpikonna. Jose Jacome / AOP
 Pariisin kokoontuneiden tiedemiesten ja eri maiden edustajien IPBES-luontopaneelin arvioiden mukaan ilmastonmuutos tulee lisäämään haasteita muuttaa jo nyt pitkälle edenneitä muutoksia luonnossa ja lajien katoamista.
 Suomen ryhmässä mukana ollut, Jyväskylän yliopiston ekologian professori Janne Kotiaho pitää laji- ja kasvituhon kehityksen kääntämistä vielä vaikeampana kuin ilmastonmuutokseen puuttumista. Nyt uhanalaisten lajien alta löytyy eri kokoisia lajien populaatioita, joiden koko voi vaihdella miljoonista satoihin miljooniin.
 Mutta sekä lajituhoon että ilmastonmuutokseen pitää silti puuttua.
 – Lukuisten yksityiskohtien takia luonnon monimuotoisuus on hankalampi asia hallita ja hoitaa kuin ilmastonmuutos, joskaan ei ilmastonmuutoksen hoitaminen helppoa ole, Kotiaho vertaa.
 Kokouksessa tehtiin arviot siitä, miten ilmaston lämpeneminen vaikuttaa kasvi- ja eläinkuntaan. Pariisin sopimuksen mukainen alle kahden asteen lämpeneminen lisää sukupuuton uhkaa ja muutoksia luontoon 5 prosentilla, mikä voisi tarkoittaa useiden satojen tuhansien uusien lajien katoamista maapallolta.
 Jos nykyisiä päästömääriä ei vähennetä, muutos on selvästi suurempi. Tällä hetkellä vielä todennäköinen noin neljän asteen keskimääräinen lämpötilan nousu lisää monimuotoisuuksien tuhoja 16 prosentilla nykyisestä arviosta.
 Isoja muutoksia tuotteiden valmistuksen ja kulutukseen
 Pariisissa tehtiin myös arvioita siitä, mitä uusia keinoja ja tapoja tarvitaan, jotta lajikatoon voidaan vaikuttaa. Arviossa päädyttiin siihen, että nykyiset keinot, kuten erilaiset suojeluohjelmat ja kestävän kehityksen sitoumukset eivät riitä.
 Professori Kotiahon mukaan kokouksessa käytiin läpi eri malleja siitä, miten muutos saadaan aikaan, ja muutos vaati aina isoja poliittisia ja taloudellisia linjamuutoksia siinä miten ja millä tavalla tavaroita ja tuotteita tehdään ja miten niitä kulutetaan.
 – Ympäristölle haitalliset tuet pitää poistaa ja kulutuksen puolella tuotteet, jotka ovat haitallisia ympäristölle tulevat kalliimmaksi, jotta niiden kulutus pikkuhiljaa vähenee, Kotiaho kertoo kokouksessa esille nousseista ehdotuksista.
 Länsimaiden talousjärjestö OECD on arvioinut, että järjestön jäsenmaissa tuettiin vuonna 2015 noin 100 miljardilla eurolla maataloutta, joka todennäköisesti on ympäristön kannalta vahingollista.
 Suomen tilanne ei paljon parempi
 Arvio maailman luonnon tilasta vastaa joiltakin osin lopputalvesta julkistettua  uutta arviota  Suomen lajien tilasta. Professori Kotiahon mukaan muutos maailmalla huonompaan on kuitenkin monin paikoin nopeampaa. Suomessa suojelu- ja muut monimuotoisuutta edistävät toimet ovat osin toimineet ja Kotiahon mukaan luonnon tila on Suomessa monia muita parempi, vaikka ei hyvä.
 Kotiahon mukaan Suomi on tuonnin varassa, ja suomalaiset liikkuvat paljon ulkomailla, siksi suomalaisilla on iso vastuu maailman luonnon tilasta.
 – Me suomalaiset olemme ihan kärjessä koko maapallon tuhoamisessa. Meidän kulutuksemme, elämäntapamme ja valintamme aiheuttavat hirvittävän paljon haittaa ympäri maailmaa. Me olemme ulkoistaneet haitan muualle ja asumme sitten täällä lintukodossa.
 Myös IPBES-paneeli näkee yhtenä ratkaisuna ongelmiin isoja muutoksia myös elämäntavoissa.
 Lue myös:
 Uusi arviointi: Joka yhdeksäs Suomen eliölajeista on uhanalainen – varsinkin monille lintulajeille voidaan sanoa pian heippa
 Tuhannet lajit hakevat lahopuuta talousmetsistä, turhaan – Huippuekologi: Hiljainen tappaja lähempänä
 klo 16.13 6.5.2019 Juttuun on tarkennettu Galapagos-saarten jättikilpikonnan häviämistä. Kyse on yhdestä jättikilpikonnalajista, Pintasaaren jättikilpikonnasta.

Synkkä YK-arvio valmis: Luonnon tila heikentyy nyt ennennäkemätöntä vauhtia – kolmannes maapallon luonnosta tuhoutuu vuoteen 2050 mennessä


Summary: Suurena persoonana tunnettu kukkakauppias Lasse Levistö teetti aikoinaan itsestään tarkan näköisnuken, jolla on aidot hiukset.

Vihreään velour-asuun pukeutunut harmaahiuksinen herra istuu kirjojen keskellä omiin ajatuksiinsa vaipuneena. Polvet on ristitty rennosti ja pää nojaa hyllyn reunaan. Villasukissa on muutama reikä ja silmälaseista puuttuu toinen sanka, mutta viikset on trimmattu siististi ja kauluksesta pilkottava hedelmäkuvioinen aluspaita on selvästi kuosin vuoksi valittu.
 Istuja on puolimetrinen nukke, kokoaan lukuun ottamatta täydellinen kopio vuonna 2016 edesmenneestä vaasalaisesta kukkakauppiaasta  Lasse Levistöstä.
 – Lasse oli erään ystäväni isoeno. Hän oli erikoinen persoona, mikä näkyi muun muassa siinä, että hän päätti teettää itsestään nuken. En koskaan tavannut aitoa Lassea, mutta nukke on kuulemma hämmästyttävästi näköinen, Laukontorin antikvariaatin kauppias  Nike Sarapohja  esittelee.
 Lapset pelkäsivät Lasse-nukkea, joten sille ei enää löytynyt paikkaa sukulaisten luota tai mökiltä. Nike Sarapohja lupasi ystävälleen ottaa tämän isoenon kaksoisolennon antikvariaattiin Tampereelle.  Anna Sirén / Yle
 Hienosta posliinista valmistettu nukke todella näyttää elävältä. Vaikutelmaa alleviivaavat hiukset ja viikset, jotka ovat peräisin aidon Lassen päästä.
 Asu on puolestaan tarkka kopio Levistön lempityövaatteista. Vaasalaiset muistanevat pikku-Lassen istumassa kukkakaupan ikkunalla asiakkaita tervehtimässä ja aidon Lassen häärimässä kukkien keskellä samanlaiseen asuun sonnustautuneena.
 Nuken hiukset ja viikset kantavat oikean Lassen dna:ta. Anna Sirén / Yle
 Nike Sarapohja tutustui Lasse Levistön tarinaan, kun ystävä esitteli miniversion isoenostaan. Nukke oli Levistön kuoltua päätynyt suvun mökille. Lapset kuitenkin pelkäsivät nukkea sekä mökillä että ystävän kotona, jonne se myöhemmin vietiin.
 – Lasse pistettiin kaappiin ja otettiin tuulettumaan vain satunnaisesti illanistujaisissa. Kerran lupasin, että meiltä löytyy kyllä paikka Lasselle. Nyt nukke on istunut meillä liikkeessä puolitoista vuotta, Nike Sarapohja kertoo.
 Sukulaiset muistelevat Lasse Levistöä rohkeasti pukeutuvana, taidokkaasti sisustavana ja kotiinsa taidetta keräilevänä miehenä, jonka liikkeessä oli kukkien lisäksi aina muutakin tyylikästä rekvisiittaa. Vaasassa pikku-Lassen paikka oli ikkunalla, Tampereella hän istuu sohvalla tai hyllyssä. Anna Sirén / Yle
 Antikvariaatissa Lasse istuu välillä ylähyllyllä ja välillä sohvalla. Ylhäältä nukkea ei aina huomata, mutta välittömästi kun se nostetaan alas alkavat asiakkaiden kysymykset.
 – Kyllä monet tästä hämmentyvät. Ja aika usein kysytään, onko kyseessä  Kari Suomalainen .
 Jos sukulaisten lapset kerran kokivat Lasse-nuken pelottavan aidon näköiseksi, onko antikvariaatin hämärässä koskaan hirvittänyt?
 – Eräänä aamuna kun tulin töihin niin Lasse ei enää ollutkaan ylähyllyllä vaan istui alhaalla. Ei koskaan selvinnyt mitä oli tapahtunut, Nike Sarapohja nauraa.
 Lasse Levistö ei ehtinyt elää selfie-aikaa. Tältäkö hänen omakuvansa olisi näyttänyt vuonna 2019? Anna Sirén / Yle

Nukke pelotti suvun lapsia: edesmennyt vaasalainen kukkakauppias istuu nyt pienoisversiona tamperelaisessa antikvariaatissa


Summary: Esimerkiksi talous, brexit ja ilmastonmuutos ajavat ylikansalliseen yhteistyöhön.

Münchner Kammerspielen perinteikkään teatterin sali on täpötäynnä aurinkoisena launtai-iltapäivänä. Kreikkalainen taloustieteen tohtori ja EU-vaaliehdokas  Yanis Varoufakis  myy Etelä-Saksassa kuin kuumille kiville, lipun hinta neljä euroa.
 Varoufakis oli radikaalivasemmistolaisen Syrizan muodostaman hallituksen valtiovarainministeri, kun Kreikka neuvotteli lainapakettiaan EU:n kanssa muutama vuosi sitten. Hän lähti ministerinpaikalta, koska Kreikan hallitus ei pannut hänen mielestään  riittävästi kampoihin  velkojille lainojen ehdoista neuvoteltaessa.
 Sittemmin Varoufakis on muun muassa väittänyt, että Saksan liittokansleri  Angela Merkel   valehteli Saksan kansalle  puskeakseen Kreikan tiukat menokuurit läpi.
 "Euroopan kevät" = arabikevät
 Ministerinä Varoufakis oli jatkuvasti napit vastakkain Saksan tuolloisen valtiovarainministerin  Wolfgang Schäublen  kanssa.
 Siksi on kiinnostavaa, että Varoufakis on ehdolla EU-parlamenttiin toukokuun vaaleissa juuri Saksassa.
 Yanis Varoufakis esiintyi raitapaidassa ja selasi sosiaalista mediaa ennen vaalikeskustelua Münchenissä Saksassa viikko sitten. Hän on kiertänyt viime viikot Saksan alueita EU-vaalikampanjassaan. Anna Karismo, Yle
 Hän on perustanut tovereineen uuden Euroopan Demokratia 2025 -liikkeen.
 Democracy in Europe Movement 2025  lyhennetään DiEM25:ksi. Liikkeen on nimensä mukaisesti tarkoitus "demokratisoida" Eurooppa.
 Sen edustajat puhuvat Euroopan keväästä, millä he viittaavat arabikevääseen. Arabikevät oli Tunisiasta alkanut kansannousujen ja väkivaltaisuuksien aalto, jossa mielenosoittajat halusivat kaataa itsevaltaisia hallituksia 2010.
 "Saksalaiset ovat myös kyllästyneitä talouskuriin"
 Varoufakis kertoo innokkaalle yleisölle taistelevansa demoratian puolesta, koska hän itse kasvoi  fasistisessa, sotilasjuntan hallitsemassa Kreikassa .
 – Kävin ensimmäisen kerran Münchenissä 7-vuotiaana, kun äiti ja isä pakenivat diktatuuria, Varoufakis sanoo.
 Nyt hän uskoo saavansa mepinpaikan saman talouspoliittisen ajattelunsa avulla kuin mitä hän johdonmukaisesti ajoi Kreikan velkakrisiissä.
 Hän vastusti kriisin hoitotapaa, koska hänen mielestään Kreikalta vaadittiin kohtuuttoman rajuja uudistuksia. Varoufakis ei hyväksynyt tiukkaa talouskuria, jota kansainväliset velkojat vaativat tukiensa vastineiksi.
 Vyönkiristykset estävät Varoufakisin mielestä yhä Kreikan taloutta pääsemästä kunnolla siivilleen. Kreikasta talouskuripolitiikka on hänen mukaansa levinnyt muuallekin.
 Varoufakis on vakuuttunut, että saksalainen keskiluokka on aivan yhtä kyllästynyt oman maansa talouskuripolitiikkaan kuin kreikkalaiset omaansa.
 – Siitä on todisteena äärioikeistopuolue AfD:n suosion kasvu täällä Saksassa, Varoufakis vertaa.
 Varoufakisin mukaan ollaan väärillä jäljillä, jos viime aikojen taloudellisia ja sosiaalisia ongelmia EU-maissa pidetään yksittäisten maiden ongelmina. Hänen mielestään nyt eletään nimittäin "postmodernia 1930-lukua". Tuolloin koettiin  Suuri lama , jonka vaikutukset tuntuivat laajasti maailmalla.
 – Kreikan nuorisotyöttömyys, irlantilaisten pankkien kriisi, Italian valtion velkakriisi tai saksalaisten eläkerahastojen ja liian matalien korkojen kriisi ovat kaikki oireita siitä, että eurooppalainen järjestelmä ei toimi, Varoufakis esitelmöi baijerilaisyleisölle, ja saa isot aplodit.
 Yanis Varoufakis ja hänen poliittinen liittolaisensa, myös EU-vaaleissa ehdolla oleva entinen vihreä poliitikko Claudia Stamm, keskustelivat täyden salin edessä Münchenissä. Varoufakis puhui englantia, haastattelija ja Stamm saksaa. Anna Karismo, Yle
 Kun järjestelmä on kriisissä, tarvitaan Varoufakisin mielestä järjestelmän muutosta.
 – Nykypuolueet eivät ole kiinnostuneet rajat ylittävästä taloudellisesta, poliittisesta ja sosiaalisesta agendasta, joten päätimme perustaa sellaisen puolueen tyhjästä, hän sanoo.
 "Päätösvalta meni mustaan aukkoon"
 – Siksi meillä on kreikkalainen ehdolla Saksassa ja saksalainen Kreikassa. Meillä on sama vihreä uuden aikakauden agenda täällä Münchenissä, Kööpenhaminassa, Varsovassa, Sisiliassa, Portossa –  kaikkialla Euroopassa , Varoufakis selittää.
 Varoufakisin mielestä EU-maat ovat siirtäneet päätöksentekoa "mustaan aukkoon Brysselissä ja Frankfurtissa". Euroopan keskuspankki on valtava pankki, jolla ei ole hallitusta taustalla, kuten yleensä keskuspankeilla.
 – Olemme luoneet hirviön. Kun esittelin omia ehdotuksiani Kreikan taloudesta Saksan entiselle valtiovarainministerille Wolfgang Schäublelle euroryhmässä vuonna 2015, hän vastasi: "Demokratian ei saa antaa muuttaa talouspolitiikkaa". Minä vastasin hänelle: "Lopetetaan sitten vaalien järjestäminen".
 Saksalaisyleisö taputtaa innokkaasti.
 Vaikka Euroopan keskuspankki on yksi "hirviöistä", yksi Varoufakisin pääideoista on tukea ilmastotaistelua EKP:n kautta.
 DiEM25 nimittäin ehdottaa, että EU alkaisi ohjata  joka vuosi 500 miljardia euroa  ilmastonmuutoksen vastaiseen taisteluun uudesta rahastosta. Raha ei tulisi jäsenmailta vaan Euroopan investointipankki ottaisi lainoja, jotka EKP takaisi.
 Italian entinen alivaltiosihteeri Sandro Gozi (vas.) on ehdolla EU-vaaleissa Ranskassa, EU:n brexit-komissaari Michel Barnierin ranskalainen poika Nicolas taas Belgiassa. Olivier Hoslet / EPA
 20 ehdokasta pyrkii parlamenttiin ulkomailla
 Varoufakisin lisäksi  ainakin 20 ehdokkaasta  pyrkii  Politico.eu :n mukaan EU-parlamenttiin muualla kuin omassa kotimaassaan.
 Yleensä Varoufakisin kaltaisten parlamenttiin "vieraalta maalta" pyrkivien tarkoituksena on juuri näyttää mallia yleiseurooppalaisuudesta ja osoittaa rajat ylittävän politiikan voima.
 Varoufakis esimerkiksi tuki näyttävästi  brexitin vastaista kampanjaa  Britanniassa ennen kansanäänestystä. Brexit sai DiEM25:n perustajat toimimaan.
 He ilmoittivat liikkeensä perustamisesta muutamaa kuukautta ennen brexit-kansanäänestystä: ison jäsenmaan ero on heidän mielestään selvin osoitus siitä, että muutosta tarvitaan.
 Macronin idea yleiseuroppalaisista listoista etenee
 EU-kansalaiset saavat nykyisten sääntöjen mukaan äänestää joko koti- tai asuinmaissaan. Esimerkiksi Euroopassa asuva suomalainen voi itse valita, äänestääkö Suomen vai asuinmaansa ehdokasta.
 Ehdolle sen sijaan on mahdollisuus asettua missä tahansa maassa, kunhan ei ole ehdolla muualla ja kunhan on ehdokkuusmaassa osoite.
 Varoufakisin tavoin esimerkiksi brexit-neuvotteluista vastaavan komissaarin  Michel Barnierin  ranskalainen poika  Nicolas  on  ehdolla Belgiassa .
 Hänen puolueensa on Belgian pääministerin Mouvement Réformateur -liike, joka on eräänlainen Ranskan presidentin  Emmanuel Macronin  LREM:in aatteellinen sisarpuolue.
 Myös Hollannin entinen komissaari  Neelie Kroes  on ehdolla Belgiassa liberaalin flaamipuolueen listoilla.
 Italian entinen Eurooppa-asioiden alivaltiosihteeri  Sandro Gozi  taas on Macronin LREM-puolueen ehdokkaana Ranskassa. LREM:in listoilla on myös kreikkalainen ehdokas.
 Kohti eurovaaleja! Stephanie Lecoqo / EPA Eurovaalien varsinainen vaalipäivä on Suomessa sunnuntai 26. toukokuuta. Nämä jutut avaavat Euroopan parlamentin toimintaa ja tulevia vaaleja. Voiko EU romahtaa? Onko Saksan ja Ranskan valta-asema uhattuna? Petri Raivio vastasi yleisön kysymyksiin EU-vaalien lähestyessä Pimeyden ytimessä – Ylen erikoisartikkeli kertoo, miksi hyljeksitystä Euroopan parlamentista pitäisi puhua paljon enemmän kuin siitä puhutaan Näin ääriryhmien vaalivoitto voi vaikuttaa EU-parlamentin työhön
 Macron on jo aiemmin ehdottanut, että kansalaiset saisivat antaa EU-vaaleissa kaksi ääntä: toisen kansalliselle ja toisen yleiseurooppalaiselle ehdokkaalle.
 Muut EU-maat eivät ole ideaa hyväksyneet, mutta tällaisilla rajat ylittävillä ehdokkuuksilla idea etenee ruohonjuuritasolla.
 – Meillä ei koskaan tule olemaan kunnon eurooppalaista demokratiaa, jos meillä ei ole kansojen välisiä poliittisia liikkeitä, Sandro Gozi on sanonut.
 "EU-vaaleissa ehdokkaan kansalaisuudella ei ole väliä"
 Mitä mieltä eteläsaksalaiset äänestäjät sitten ovat kreikkalaisen, saksaa taitamattoman Varoufakisin ehdokkuudesta kotimaassaan?
 – Nämä ovat eurooppalaiset vaalit, joten ei kansalaisuudella tai kielellä ole väliä. Tärkeintä on, että ehdokkaani tekee oikeanlaista politiikkaa. Pidän Varoufakisista, koska hänellä on taloustausta,  Joachim Rosenberger  sanoo.
 – Ei hänen äänestäjilleen merkitse mitään se, että hän ei puhu saksaa.
 Samaa mieltä on  Kathrin Schurrer . Hänen "kuplassaan" ei ole ihmisiä, jotka pitäisivät Varoufakisin kielitaitoa ongelmana, koska englanti on maailmankieli.
 – Olemme kaikki osa Eurooppaa ja olemme kaikki ihmisiä, joihin ilmastonmuutos ja talouskriisit vaikuttavat. Luulen kyllä äänestäväni Varoufakisia, Schurrer kertoo.
 Nykyisessä 751 euroedustajan parlamentissa istuu neljä meppiä, jotka on valittu muualla kuin kotimaassaan. Uudessa EU-parlamentissa heitä on todennäköisesti jo selvästi enemmän.
 Myös suomalaisista alunperin kokoomuksen listoilta EU-parlementtiin noussut  Ari Vatanen  sai paikan parlamentista ranskalaisten äänillä vuonna 2004.
 Ranskan tuolloinen presidentti  Jacques Chirac  halusi ralliurastaan tunnetun Vatasen konservatiivisen UMP-puolueensa listalle. Vatanen ei saanut  enää toista mahdollisuutta  vuoden 2009 vaaleissa lähinnä Chiracin ja uuden presidentin Nicolas Sarkozyn nokittelun vuoksi.
 Eurovaalien oleellisimmat Yle-sisällöt löydät  täältä .
 Tilaa  Ylen Eurooppa-kirje  – Ylen Eurooppa-toimittajien henkilökohtaiset vinkit ja tunnelmat unionin ytimestä. Perjantaina 3.5. ilmestyneen ensimmäisen uutiskirjeen  näet täällä .
 Lisätty 6.5.2019 klo 15:57 tieto Ari Vatasen pääsystä EU-parlamenttiin Ranskasta.

"Nykypuolueet eivät ole kiinnostuneet rajat ylittävästä agendasta" – Moni pyrkii mepiksi EU-vaaleissa muualla kuin kotimaassaan


Summary: Neljä tamperelaista asunto-osakeyhtiötä vaatii miljoonakorvauksia Tampereen Vedeltä muutamassa vuodessa piloille menneistä kupariputkista.

Tamperelaisten asunto-osakeyhtiöiden erikoisiin putkiongelmiin etsitään nyt selitystä Pirkanmaan käräjäoikeudessa.
 Oikeus alkoi käsitellä ennenaikaisesti syöpyneiden kupariputkien mysteeriä maanantaina. Tapauksen läpikäyntiin on varattu useita istuntopäiviä tällä ja ensi viikolla.
 Neljä Haapalinnassa sijaitsevaa asunto-osakeyhtiötä  vaatii yhteensä 1,7 miljoonan euron korvauksia  Tampereen Vedeltä muutaman vuoden ikäisten lämminvesiputkien rikkoutumisesta.
 Kymmenien pistesyöpymien vuoksi asunto-osakeyhtiöt joutuivat vaihtamaan kupariset käyttövesiputket komposiittiputkiin.
 – Tähän pitäisi löytää ratkaisu. Putket on rikkonut pistekorroosio. Sen syntymekanismi on ollut pitkään tiedossa. Epäselvää on se, miksi tämä pistekorroosio syntyy toisilla alueilla ja toisilla ei, sanoi kantajien asianajaja  Markku Sinivaara  käräjäoikeudessa.
 Asianajaja Markku Sinivaara edustaa neljää tamperelaista asunto-osakeyhtiötä putkikiistan oikeuskäsittelyssä. Marko Melto / Yle
 Tampereen Veden mukaan näyttö ei riitä
 Putkivuodoista kärsineet talot sijaitsevat lähellä Hyhkyn vedenottamoa. Tampereen Vesi kiistää, että putket olisivat rikkoutuneet Hyhkyn pohjavesilaitoksen veden takia.
 Vesilaitoksen mukaan sen toimittama vesi on koko ajan täyttänyt kaikki veden laadulle asetetut vaatimukset.
 – Kantajien tulee perustella, miksi nämä putkistovauriot kuuluisivat Tampereen Veden korvattaviksi. Tampereen Veden näkemys on, että tällaista perustetta ei ole osoitettu, sanoo Tampereen Veden toimitusjohtaja  Petri Jokela  puhelinhaastattelussa.
 – Tämä on tietysti periaatteellinen ja varmaan koko Suomen vesihuoltolaitosten kannalta merkittävä ja suurisuuntainen asia, Jokela jatkaa.
 Tampereen Veden toimitusjohtaja Petri Jokela pitää asunto-osakeyhtiöiden perusteluja riittämättöminä. Terri Niemi / Yle
 Tutkimuksissa putkista löytyi runsaasti piitä
 Tampereen Haapalinnassa syöpymisiä on ollut yhteensä yli kymmenessä talossa. Talot on pääosin rakennettu 2000-luvun alkuvuosina, ja vuodot alkoivat muutama vuosi rakentamisen jälkeen. Vain osa yhtiöistä lähti hakemaan korvauksia oikeudesta.
 Syöpyneitä putkia on tutkinut VTT Expert Services Oy, nykyiseltä nimeltään Eurofins Expert Services Oy. VTT:ltä on viime vuosina tilattu selvityksiä sadoista kupariputkista kymmeniltä asuinalueilta.
 VTT on havainnut, että puhjenneiden putkien sisäpintaan on saostunut hauras piipitoinen kerros, joka korvaa kuparia suojaavan oksidikerroksen. Tämän vuoksi kupariputki voi syöpyä paikallisesti nopeasti.
 Piitä on yleisesti Suomen pohjavesissä. Suurin mysteeri on se, miksi piipitoinen kerros syrjäyttää kuparin oksidikerroksen pääosin 2000-luvulla rakennetuissa taloissa.
 Vastaavia putkiongelmia on ollut yli kymmenessä Tampereen Haapalinnan talossa. Jussi Mansikka / Yle
 Vesilaitoksen mukaan muita selityksiä ei suljettu pois
 Tamperelaisten taloyhtiöiden mielestä VTT:n tutkimus osoittaa, että syöpymisten syynä on Tampereen Veden toimittama vesi, vaikka vesi onkin täyttänyt talousvedelle asetetut vaatimukset.
 Tampereen Vesi kyseenalaistaa VTT:n tutkimusten näyttövoiman. Vesilaitoksen mielestä piipitoinen kerros putkessa ei riitä selittämään putkien syöpymisiä.
 Vesilaitoksen mielestä myöskään mahdollisia muita selityksiä ei ole riittävästi suljettu pois. Tällaisia voisivat olla esimerkiksi putkien virheellinen asennus tai käyttöönotto.
 Lisäksi Tampereen Veden mukaan vastausta ei ole saatu siihenkään, miksi syöpymisiä ei ole muualla Hyhkyn pohjavesilaitoksen vettä käyttävissä taloissa.
 – Ei ole perusteita synnyttää käytäntöä, jossa vesilaitos on oletusarvoisesti korvausvastuullinen, vaikka veden laatuvaatimukset täyttyvät, Tampereen Veden asiamies  Matti Tyynysniemi  sanoi maanantaina käräjäoikeudessa.
 Kupariputkien syöpymisistä kärsineet talot sijaitsevat Hyhkyn pohjavesilaitoksen naapurissa. Antti Palomaa / Yle
 Nurmijärvellä haetaan korvauksia rakennusyhtiöltä
 Vastaavia ennenaikaisia kuparisten käyttövesiputkien syöpymisiä on tapahtunut myös muualla Suomessa. Oikeutta asiasta käydään parhaillaan Tampereen lisäksi Nurmijärvellä.
 Toisin kuin Tampereella, Nurmijärven Klaukkalassa sijaitseva asunto-osakeyhtiö on haastanut oikeuteen rakennusyhtiön. Kiista päätyi oikeuteen, koska rakennusyhtiö ei suostunut korvaamaan putkien uusimisia.
 VTT on tutkinut myös Nurmijärvellä vioittuneita kupariputkia. Myös niiden sisäpinnalta löytyi saostuneita piiyhdisteitä.
 Nurmijärveläinen asunto-osakeyhtiö katsoo kuitenkin, että vesilaitokselta korvauksia ei voi vaatia, koska vesi on täyttänyt talousvedelle asetetut vaatimukset.
 Yhtiön mukaan vika täytyy olla rakennuksen suunnittelussa sekä putkien materiaalivalinnassa ja käyttöönotossa.
 Tampereella asunto-osakeyhtiöiden tulkinta oli siis toinen.
 – Tampereen Vesi ei ole koskaan antanut mitään ohjeita siitä, millaiset putket pitää asentaa. Nurmijärven tapauksessa on lähdetty siitä, että siellä on jo niin tiedossa tämä veden virhe, että olisi pitänyt asentaa komposiittiputket, kantajien asianajaja Sinivaara sanoo.
 Lue lisää:
 Tamperelaiset taloyhtiöt vaativat vesilaitokselta miljoonakorvauksia putkien syöpymisistä – vastaavia selittämättömiä tapauksia ympäri Suomea  (29.1.2019)
 Jatkuvat putkirikot veivät uskon hanaveteen Tampereen Haapalinnassa – ”Kannan juomavedet marketeista"  (21.2.2018)

Oikeus ratkoo ennenaikaisesti syöpyneiden kupariputkien mysteeriä: "Tämä on koko Suomen vesihuoltolaitosten kannalta merkittävä asia"


Summary: Viime vuosien suomalaiselokuvista avausviikonlopun ennätys on Aku Louhimiehen Tuntemattomalla sotilaalla.

Dome Karukosken  ohjaama draamaelokuva  Tolkien  sai Suomessa viikonloppuna yli 23 000 katsojaa, kertoo levitysyhtiö Nordisk Film.
 Nordisk Filmin Finlandin elokuvalevityksen johtaja  Katarina Nyman  luonnehtii tiedotteessa lukua draamaelokuvalle erinomaiseksi avaukseksi.
 Karukosken edellinen ohjaustyö, toinen taiteilijaelämäkerta  Tom of Finland , sai ensi-iltaviikonloppunaan vajaat 19 000 katsojaa.
 Kirjailija J.R.R. Tolkienin nuoruusvuosista kertova elokuva sai viime viikolla ensi-iltansa myös Britanniassa. Yhdysvaltain valkokankailla  Nicholas Houltin  ja  Lily Collinsin  tähdittämä elokuva nähdään ensi perjantaista alkaen.
 Viime vuosien suomalaisista elokuvista avausviikonlopun katsojaennätystä pitää hallussaan  Aku Louhimiehen  ohjaama  Tuntematon sotilas . Sen näki avausviikonloppuna 122 000 katsojaa. Tähän mennessä elokuva on myynyt jo yli miljoona lippua ja kivunnut kaikkien aikojen  kolmanneksi katsotuimmaksi  kotimaiseksi elokuvaksi.
 Viime aikoina poikkeuksellisen paljon katsojia on kerännyt Hollywood-tuotanto, myös maailmalla katsojaennätyksiä rikkonut Marvelin supersankarielokuva  Avengers: Endgame . Suomessa elokuvan näki avajaisviikonloppuna vajaat 95 000 ihmistä.
 Yli 100 000:n avajaisviikonloppulukuihin ovat Suomessa viime vuosina yltäneet myös 007-elokuvat  Skyfall  ja  Spectre  sekä Star Wars -elokuvat  The Force Awakens  ja  The Last Jedi .
 Jutun kommentointimahdollisuus on auki klo 22.00 saakka. Tervetuloa mukaan.

Dome Karukosken Tolkien keräsi Suomessa viikonloppuna yli 23 000 katsojaa


Summary: Terveysjuoma kombucha on niin suosittua, että sitä on välillä vaikea saada kaupasta.

Kombucha on sokeroidusta teestä valmistettua juomaa, joka fermentoidaan, eli hapatetaan bakteerien ja hiivan symbioosilla. Juoma on suosittua sen terveysvaikutusten vuoksi, vaikka sen ravintoarvot tunnetaan heikosti.
 – Kombuchasta ei ole väestötutkimuksia tai satunnaistettuja tutkimuksia, joita tulisi olla juoman terveysvaikutusten arvioimiseksi, pohtii ravitsemusterapeutti  Reijo Laatikainen   Radio Suomen päivän haastattelussa .
 Laatikaisen mukaan kombuchasta tiedetään hapatuksen aikana syntyvät vitamiinit ja niiden määrä ja se, miten paljon juoma sisältää sokereita ja ravintoaineita.
 Muista hyvinvointijuomista, kuten pakuriteestä, koivunmahlajuomasta, kookosvedestä ja veteen liuoitettavasta luuliemestä tiedetään vielä vähemmän.
 Voisiko koivunmahlajuomasta tulla kotimainen hittituote? Laatikainen on epäileväinen. Ensimmäiseksi tulisi selvittää uutteen tarkemmat ravintosisällöt.
 – En ole nähnyt yhtään kunnollista tieteellistä julkaisua, joka olisi analysoinut koivunmahlauutteen tai -juoman tarkkoja ravintosisältöjä. Sokereita siinä on 4-8 g/100g, joka vastaa maidon, laimean mehun tai lähes limonadin sokeripitoisuuksia.
 Miten terveellistä kombucha on?
 Laatikaisen mukaan kombuchassa sokereita on noin 2-6g/100g. Kombuchaa voi turvallisesti juoda yhdestä kolmeen desiin päivässä.
 Juomaan sisältyy yksi teoreettinen terveysuhka, joka sisältyy kaikkiin hapatettuna valmistettuihin tuotteisiin; asetaldehydi.
 Kansainvälinen syöväntutkimuslaitos IARC on luokitellut asetaldehydin ihmisen ykkösryhmän karsinogeeniksi, eli se aiheuttaa ihmiselle syöpää.
 – Hapatuskäymisessä syntyy asetaldehydiä, emmekä tiedä, miten paljon sitä löytyy kombuchasta. Jos kombuchaa juo todella paljon vuosikausien ajan, siinä on teoreettinen syövän riski.
 Mutta on kombuchassa hyvätkin puolensa. Laatikaisen mukaan yli 10 päivää fermentoituneeseen kombuchaan syntyy merkittäviä määriä esimerkiksi b12-, b1- ja b6-vitamiineja.
 – Tälläistä kombuchaa 2-3 desiä juomalla voit saada yhden kolmasosan näiden vitamiinien päivittäistarpeista. C-vitamiinia on 20mg, eli yhdellä desillä saa noin yhden neljäsosan päivittäistarpeesta.
 Uteliaisuus innostaa terveystrendeihin
 Terveystrendejä tulee ja menee. Vielä pari vuotta sitten puhuttiin näkyvästi esimerkiksi goji-marjoista, jotka ovat nykyään kadonneet suurten massojen suista.
 Laatikaisen mukaan perimmäisenä syynä terveystrendeistä innostumiselle on ihmisen uteliaisuus. Myös somevaikuttajien kautta näkyvyyttä saava luontaistuotebisnes vaikuttaa kuluttajiin.
 – Kun entisten trendituotteiden myynti laskee, eikä niillä ole enää uutuusarvoa, yritysten pitää tuoda uusia tuotteita. 3–4 vuoden päästä saamme näiden nykyisten tilalle jotain uutta, Laatikainen arvioi.
 Lue lisää:
 Näin teet trendijuoma kombuchaa: "Puhu sienelle lempeästi"
 Aikuisten limaleikki ja kauppojen myyntihitti – kombuchan suosio räjähti käsiin

Trendikkäät hyvinvointijuomat revitään kauppojen hyllyiltä – "Meillä ei ole tarpeeksi tietoa juomien terveysvaikutuksista"


Summary: Nuoren norpan kuolinsyy selvitetään tarkasti.

Pyhäselän rannalta Joensuun Marjalasta on löytynyt kuollut saimaannorppa. Joensuulainen  Juha-Pekka Teppo  oli aamulla kokemassa katiskojaan, kun huomasi rantakaislikossa oudon pyöreän esineen.
 – Ajattelin ensin, että se on pallo, mutta hämmästys oli melkoinen, kun pääsin lähemmäksi.
 Kyseessä oli norpan ruumis. Tepon mukaan norppa ei ollut tarttunut pyydyksiin, vaan löytyi kellumasta läheltä rantaa parinkymmenen sentin syvyisestä vedestä. Norpan löytöpaikka on asuinlähiössä Marjalan kanavan kupeessa noin kuuden kilometrin päässä Joensuun keskustasta.
 Teppo kuljetti norpan veneellään rantaan. Hän kuvailee norppaa "reilun betonisäkin painoiseksi" ja noin metrin mittaiseksi. Löydöstä ilmoitettiin Metsähallituksen suojelubiologille  Jouni Koskelalle , joka vahvisti kuvien perusteella, että kyseessä on saimaannorppa.
 – Näyttäisi siltä, että kyseessä on nuori, vuoden–parin ikäinen yksilö, Koskela sanoo.
 Teppo oli löydöstään yllättynyt. Hän on kokenut luonnossaliikkuja, mutta ei ole koskaan aiemmin nähnyt saimaannorppaa.
 Joensuusta löytynyt norppa oli arviolta korkeintaan parivuotias. Ari Tauslahti / Yle
 Kuolleena löytyy noin 30 norppaa vuodessa
 Norpan kuolinsyy selvitetään Eviralla Oulussa. Norpan ruumis oli löydettäessä hyväkuntoinen. Löytäjä Juha-Pekka Tepon mukaan ulkoisia vammoja ei ollut näkyvissä, mutta norpan suussa näkyi verta.
 – On vaikea sanoa, onko norppa kuollut löytöpaikalla vai ajelehtinut sinne tuulten mukana, Jouni Koskela toteaa.
 Hänen mukaansa nuoret norpat kuolevat joskus sairauksiin, esimerkiksi suolikiertymään. Kuolleita norppia löytyy vuosittain runsaat 30 yksilöä. Luvussa ovat mukana pesään kuolleet kuutit ja kalanpyydyksiin hukkuneet norpat. Rannoilta löydetään vuosittain 10–20 kuollutta norppaa. Suurin osa niistä on kokenut luonnollisen kuoleman.
 Norpassa ei näkynyt ulkoisia vammoja. Kuolinsyy selvitetään Eviralla Oulussa. Ari Tauslahti / Yle
 Nyt löytynyt norppayksilö pyritään tunnistamaan. Se on mahdollista turkin rengaskuvioiden avulla. Itä-Suomen yliopisto, Metsähallitus ja WWF ylläpitävät  norppagalleriaa , johon on kuvattu saimaannorppayksilöitä.
 – Jos tästä yksilöstä löytyy kuvia, saamme tietää, missä se on viime kesänä uiskennellut, Koskela sanoo.
 Kanta vahvistuu Pyhäselällä
 Surullinen löytö kertoo myös positiivisesta asiasta: norppakanta on vahvistumassa Pyhäselällä Pohjois-Karjalassa, jossa norppahavainnot ovat olleet aiemmin harvinaisia. Kanta on ollut vahvempi eteläisellä Saimaalla. Jouni Koskela kertoo, että viime vuosina on kuitenkin syntynyt noin viisi poikasta vuodessa Savonrannan ja Joensuun välille. On silti harvinaista, että norppa tavataan Joensuun edustalla asti.
 Norppakanta on kasvanut viime vuosina 10–20 yksilöä vuodessa. Tämän vuoden pesälaskennat saatiin päätökseen pari viikkoa sitten. Jouni Koskelan mukaan laskennassa löytyi varmuudella noin 70 kuuttia, mutta olosuhteet laskennoissa olivat hankalat. Yleensä kuutteja syntyy 80–90 vuodessa.
 – Pitäisin todennäköisenä, että luku on samaa luokkaa myös tänä vuonna, mutta laskennassa ei löydetty kaikkia kuutteja.
 Asiasta uutisoi ensimmäisenä  Karjalan Heili .
 Lue lisää:
 Saimaannorpan kuutteja löytyi alkukevään laskennassa 63 – määrä voi vielä kasvaa
 Saimaannorppa levittäytyy uusvanhoille elinalueille – Kevään olosuhteet olivat ihanteelliset, uusia rauhoitusalueita syntyy rivakasti
 Ihminen oli lähellä tuhota vuosituhansien kehityksen lopullisesti – sinnikäs työ pelastamassa Suomen uhanalaisimman eläinlajin

Kuollut saimaannorppa löytyi rannalta Joensuun kaupunkialueella – harvinainen löytö kertoo norpan elinpiirin laajenemisesta


Summary: Maanpaossa asuvan katalaanijohtajan ehdokkuulle ei ole perustuslaillista estettä.

Katalonialaishallinnon entinen aluejohtaja  Carles Puigdemont  voi olla eurovaaliehdokkaana. Uutistoimisto AFP:n mukaan madridilainen tuomioistuin päätti asiasta maanantaina kumoten Espanjan vaaliviranomaisten päätöksen.
 Oikeuden edustajan mukaan myös Katalonian itsehallintoalueen hallituksen entiset jäsenet  Toni Comin  ja  Clara Ponsati  voivat asettua ehdolle europarlamenttivaaleissa.
 Päätös tehtiin sen jälkeen, kun maan korkein oikeus totesi, ettei kolmikon ehdokkuuden estämiseksi ole perusteita. Sen mukaan ehdolle asettuminen on perustuslaillinen oikeus eikä maanpaossa eläminen vaikuta siihen.
 Puigdemont, Comin ja Ponsati ajoivat eturintamassa kansanäänestystä Katalonian itsenäisyydestä. Kansanäänestyksen jälkeen separatistijohtajat julistivat Katalonian itsenäiseksi syksyllä 2017. Puigdemontista tuli Katalonian presidentti.
 Espanjan keskushallinto mitätöi julistuksen ja otti Katalonian suoraan hallintaansa.
 Puigdemont, Comin ja Ponsati pakenivat Espanjasta. Puigdemont oleskelee Belgiassa.

Oikeus päätti: Katalonian ex-aluejohtaja Carles Puigdemont saa asettua ehdolle eurovaaleissa


Summary: Kaatuneesta säiliöautosta yritettiin ottaa öljyä.

Nigerissä 55 ihmistä kuoli ja 36 loukkaantui, kun öljyä kuljettanut säiliöauto räjähti. Sisäministeriön edustajan mukaan onnettomuus sattui maanantaita vasten yöllä maan pääkaupungin Niameyn lähellä.
 Silminnäkijöiden mukaan säiliöauto kaatui rautatiekiskojen päälle. Paikalliset yrittivät ottaa autosta valunutta öljyä, kun se räjähti.
 Presidentti  Issoufou Mahamadou  kutsui onnettomuutta kansalliseksi tragediaksi. Hän kävi loukkaantuneiden luona sairaalassa.
 Joillakin loukkaantuineista on vakavia vammoja, joten kuolonuhrien määrä voi vielä nousta.
 Länsi-Afrikassa on kuollut lukuisia ihmisiä vastaavanlaisissa onnettomuuksissa. Vuotavat säiliöautot ja öljyputket ovat vaarallisuudestaan huolimatta houkuttelevia kohteita köyhälle väestölle.

Öljyauton räjähdys surmasi 55 Nigerissä


Summary: Verkkolehtien mukaan toistaiseksi ei ole tietoa, miten mies on päätynyt veteen. Hän matkusti Tallinnaan sunnuntaina.

Tallinnan satamasta on löytynyt maanantaiaamuna suomalaisen miehen ruumis. Asiasta uutisoivat virolaiset uutissivustot  Postimees  ja  Delfi .
 Tallink Silja -varustamosta vahvistetaan Yle Uutisille, että kyseessä on yhtiön Silja Europa -risteilijällä matkustanut asiakas. Laiva saapui satamaan sunnuntai-iltana kymmeneltä.
 – Tänä aamuna on löydetty hänen ruumiinsa Tallinnan satamasta. Odottelen itsekin vielä lisätietoa, kommentoi Tallink Siljan viestintäjohtaja  Marika Nöjd.
 Tallinkin henkilökunta havaitsi ruumiin vedessä D-terminaalin luona noin kello 6.30.
 Viron poliisi käy laivan valvontakameroiden kuvaa läpi saadakseen selville, miten viisikymppinen mies joutui veden varaan. Ruumiissa ei ollut merkkejä väkivallasta.

Virolaismediat: Suomalaismies löytyi kuolleena Tallinnan satamasta


Summary: Yle seurasi USA:n ulkoministerin Mike Pompeon puhetta ja Venäjän ulkoministerin Sergei Lavrovin toimittajatapaamista hetki hetkeltä.

Ministerit, ministeriöt ja valtioneuvosto

Yhdysvaltain ulkoministeri  Mike Pompeo linjasi  puheessaan Lappi Areenalla Yhdysvaltojen arktista politiikkaa. Pompeo neuvotteli Rovaniemellä kahden kesken Venäjän ulkoministerin  Sergei Lavrovin  kanssa. Huomenna tiistaina alkavassa Arktisen neuvoston ulkoministerikokouksessa on määrä hyväksyä yhteinen Rovaniemen julistus.
 Klo 19.10  Arktisen neuvoston kokous jatkuu vielä ministereiden yhteisellä illallisella Rovaniemen Arktikumissa. Ylen Hetki hetkeltä -seuranta kokouksesta tämän päivän osalta päättyy tähän. Kiitos mielenkiinnosta!
 Klo 18.41  Lopuksi Lavrov kertoi pitävänsä presidentti Putinin ja presidentti Trumpin uutta tapaamista mahdollisena.
 Klo 18.36  Lavrovin mukaan Venäjän puoleinen pohjoinen reitti on kansallinen kuljetusväylä, jonka turvallisuudesta he vastaavat ja jossa pätevät sovitut merenkulkua koskevat lait.
 Klo 18.34  Lavrovin mukaan maat keskustelevat huomenna arktisista asioista. Hän vastasi toimittajan kysymykseen Pompeon puheesta, jossa Yhdysvallat varoitti tekemästä arktisesta alueesta laittomuuksien aluetta.
 Klo 18.26  Sotilaallinen operaatio Venezuelassa olisi katastrofi, sanoi Lavrov. Hän uskoo, että Yhdysvallat ymmärtää sen, ettei Venezuelan tilanne ratkea sotilaallisella voimalla.
 Klo 18.23  Lavrov: Meillä oli hyvä keskustelu Pompeon kanssa. Kävimme läpi useita kysymyksiä liittyen alueellisiin konflikteihin ja edistystä keskustelussa tuli strategiseen vakauteen ydinaseisiin liittyen. Lavrov ei tarkentanut mitä edistysaskeleet olivat.
 Klo 17.57  Jatkamme hetki hetkeltä seurantaa. Venäjän ulkoministeri Sergei Lavrovin on määrä kertoa toimittajille tapaamisestaan ulkoministeri Pompeon kanssa. Tilaisuutta seuraa hetki hetkeltä  Saana Uosukainen .
 Klo 16.22  Hetki hetkeltä -seuranta ulkoministeri Pompeon puheesta päättyy tähän. Pompeon Ylelle antaman haastattelun voit lukea  täältä.  Siinä hän kritisoi lisää Venäjän ja Kiinan toimia. Myöhemmin seuraamme, mitä Venäjän ulkoministeri Sergei Lavrov kertoo tapaamisestaan Pompeon kanssa.
 Klo 16.21  Ulkoministeri Mike Pompeo päättää puheensa.
 Klo 16.21  "Rohkealla kumppanuudella voimme onnistua."
 Klo 16.21  "Uudet haasteet odottavat arktista aluetta."
 Vesa Moilanen / Lehtikuva
 Klo 16.19  Pompeo vertaa USA:n ympäristötoimia Kiinaan ja Venäjään ja sanoo Yhdysvaltojen olevan molempia ympäristöystävällisempi.
 Klo 16.17  Pompeo sanoo Trumpin hallinnon haluavan hyödyntää arktisia alueita kestävällä tavalla.
 Klo 16.15  "Olemme valmiina varmistamaan, ettei arktisista alueista tule laittomuuden alueita."
 Klo 16.15  "Venäjä ei ole ainoa laittomia aluevaatimuksia esittävä maa."
 Klo 16.14  "Venäjä lisää sotilaallista läsnäoloaan ja kehittää tukikohtiaan alueella."
 Klo 16.13  "Haluamme yhteistyön Venäjän kanssa jatkuvan, mutta olemme huolissamme Venäjän vaatimuksista arktisilla alueilla."
 Mike Pompeo Vesa Moilanen / Lehtikuva
 Klo 16.11  Pompeon mukaan Kiina haluaa profiloitua arktisena maana, vaikkei sellainen ole. Hän lainaa puolustusministeriö Pentagonin arviota, että Kiina voi hyödyntää arktisia alueita myös sotilaallisesti.
 Klo 16.10  "Kiinan toimet herättävät huolta."
 Klo 16.09  Pompeon mukaan arktisella alueella on valtavat hyödyntämättömät luonnonvarat. Muun muassa 13 prosenttia hyödyntämättömistä öljyvaroista ja 30 prosenttia kaasuvaroista.
 Klo 16.07  Pompeo painottaa arktisen alueen strategista merkitystä.
 Klo 16.07  "Arktinen neuvosto on kaksi vuosikymmentä voinut keskittyä muun muassa tutkimukseen, mutta enää meillä ei ole varaa keskittyä vain siihen."
 Klo 16.06  Pompeo muistuttaa Suomen ja USA:n pitkistä suhteista.
 Klo 16.05  Hän kertoo olevansa Suomessa nyt toista kertaa.
 Vesa Moilanen / Lehtikuva
 Klo 16.04  Pompeo kertoo kasvaneensa lähellä Disneylandia, joka mainostaa olevansa maailman onnellisin paikka.
 Klo 16.02  Pencen mukaan ulkoministeri on tullut Arktisen neuvoston kokoukseen onnistumaan. Hän toivottaa Pompeon tervetulleeksi Joulupukin kotiin.
 Klo 16.00  Ennen Pompeon puhettaYhdysvaltain Suomen-suurlähettiläs Robert Frank Pence puhuu lyhyesti.
 Klo 15.55  Tervetuloa seuraamaan Yhdysvaltain ulkoministerin Mike Pompeon puhetta Lappi Areenalta. Puheen on määrä alkaa klo 16.00. Puhetta seuraa hetki hetkeltä  Jussi Nurminen .
 Mike Pompeo puolisoineen saapui Suomeen tänään maanantaina. Mandel Ngan / AFP
 Lue myös:
 Arktisen neuvoston kokous alkaa Rovaniemellä – näitä kolmea asiaa kannattaa seurata

USA:n Pompeo varoitti Kiinan ja Venäjän aikeista arktisilla alueilla – Lavrov sivuutti puheet: "Arktiset asiat esillä huomenna"


Summary: – Ihmeellinen kokemus! prinssi Harry ilakoi.

Herttuatar  Meghan  on synnyttänyt pojan varhain tänä aamuna. Onnellisen näköisenä hymyillyt prinssi  Harry  kertoi asiasta toimittajille.
 Tuoreen isän mukaan sekä äiti että poika voivat erittäin hyvin ja vauva esitellään kansalle parin päivän kuluttua. Prinssi  William  ja hänen puolisonsa, herttuatar  Catherine , ovat esitelleet jokaisen kolmesta lapsestaan sairaalan ovella pian syntymän jälkeen.
 Kysymykseen lapsen nimestä prinssi Harry vastasi, ettei pariskunta ole vielä päättänyt sitä, vaikka vauva syntyi yli lasketun ajan.
 Poika painoi syntyessään 3,3 kiloa,  herttupari kertoo Instagramissa . Asian vahvisti myös hovi Twitterissä.
 Daily Mail -lehti  kertoo, että Meghanin äiti  Doria Ragland  on parhaillaan tyttärensä luona Frogmore Cottagessa, joka on prinssi Harryn ja herttuatar Meghanin koti. Tämä viittaisi lehden mukaan siihen, että Meghan on mahdollisesti synnyttänyt kotona. Asiaa ei ole kuitenkaan vahvistettu mistään lähteistä.
 Raskausuutinen julki lokakuussa
 Kuninkaallinen pariskunta kertoi lokakuussa saavansa perheenlisäystä. Muut julkiset tiedot tulokkaasta ovat jääneet vähäisiksi, sillä pariskunta on suojellut yksityisyyttään tarkoin.
 Brittilehtien mukaan Meghan Markle pohti  kotisynnytystä  eikä ainakaan aikonut synnyttää samassa sairaalassa, jossa Harryn isoveli  William  ja tämän vaimo, herttuatar  Catherine  ovat saaneet kolme lastansa.
 Britit ovat  odottaneet innokkaasti  uutta tulokasta. Lapsi on seitsemäs kruununperimysjärjestyksessä.

Poika tuli! Brittihovin odotettu tulokas syntyi


Summary: Turun torille tulevan parkkihallin rakennustyötä voi seurata verkossa. Toukokuun alussa työmaalla on hiljainen työtahti.

Turun kauppatorille rakentuva toriparkki on ollut toistuvasti otsikoissa. Rakennustyöt ovat takkuilleet ja kaivutyöt on keskeytetty maan painumisen vuoksi pariin otteeseen.
 Toriparkki-työmaa on aidattu, joten kaupunkilaisilla ei ole ollut mahdollisuutta päästä näkemään töiden edistymistä.
 Nyt asia on toisin, vaikka töiden edistymistä voikin olla edelleen vaikea havaita kaivutöiden ollessa osittain keskeytettynä.
 Kauppatorin kulmalla olevan KOP-kolmion tiloissa sijaitseva digifirma Taiste on asentanut ikkunaansa  live-kameran , joka seuraa Toriparkin etenemistä suorana lähetyksenä.
 Huhtikuussa rakennustyöt jouduttiin keskeyttämään rakennusvalvonnan käskystä noin kymmenen päivän ajaksi, koska maa oli painunut usealta mittauspisteestä raja-arvojen yli. Turun kaupungin tilaaman ulkopuolisen selvityksen mukaan painumat olivat Eerikinkadun kohdalla paikoin jopa 20 senttimetriä. Eerikinkadun puolella on käynnissä nyt kevennystyö.
 Toukokuun alussa havaittiin naapurissa olevan rakennustyömaan puolelta, että painumia oli tullut Kauppiaskadun puolelle. Turun rakennusvalvonta kertoi tuolloin, että pyysi asiasta lisäselvityksiä, joita käsitellään todennäköisesti maanantain rakennusvalvonnan kokouksessa.
 "Idea reaaliaikaiseen lähetykseen henkilökunnalta"
 Taisteelta kerrotaan, että idea kameraan tuli henkilökunnalta.
 – Turun toimistomme sijaitsee KOP-kolmion kuudennessa kerroksessa, josta avautuu hyvä näköala torille. Rakennustyömaan eteneminen oli meistä niin kiinnostavaa katseltavaa, että halusimme avata muillekin mahdollisuuden seurata sitä, Taisteen UX-analyytikko  Suvi Kava  kertoo tiedotteessa.
 Uusi kamera ei ole ensimmäinen rakennustöitä seuraava kamera. Tamperelainen mainostoimisto Flycam Oy asensi  verkkokameran  seuraamaan toriparkkia jo aikaisemmin maaliskuussa.
 Edellisen kerran turkulaiset tuijottivat tapahtumattomuutta Myllysillan notkahdettua varhain aamulla 6. maaliskuuta 2010. Sillassa oli havaittavissa selvä painuma ja Yle Turkukin seurasi tilannetta tiiviisti. Suoraa  Bambuser-lähetystä  seurasi parhaimmillaan kymmeniä tuhansia katsojia.
 Lue lisää:
 Turun toriparkkityömaa jatkaa painumistaan – kaivutyöt keskeytetty jälleen
 Turun toriparkkityömaa sai luvan jatkaa töitä   Maa painunut Turun toriparkkityömaalla jopa 20 senttimetriä – "Huolta aiheuttaa, miten kiinteistömme kestävät rakennustyöt"   Toriparkkityömaan suoja-aita kallistui sunnuntai-iltana – Pelastuslaitos eristi aluetta
 Turun toriparkki pyrkii olemaan edelläkävijä: pysäköintiluola tuottaa itse tarvitsemansa energian

Jännittävin live-striimi hetkeen? Kamera kuvaa Turun toriparkkityömaata 24/7


Summary: Vartijat ovat vaihtaneet vanhusten vaippoja ja tyhjentäneet virtsakatetreita. Huono kotihoito on useassa tapauksessa vaarantanut vanhusten turvallisuuden, paljastaa MOT:n tekemä laaja selvitys.

Vartijat ja vartiointiliikkeet & etsivä-, vartiointi- ja turvallisuuspalvelu

Vanhusten kotihoidossa on vakavia puutteita ympäri Suomea, paljastuu  MOT:n tekemästä selvityksestä . Hoitajien liian pienen määrän vuoksi kotikäyntejä on jäänyt kokonaan tekemättä. Vanhukset eivät ole aina saaneet lääkkeitään, ja esimerkiksi insuliinia on annettu liian myöhään. Tekemättä jätetyistä käynneistä on silti peritty asiakasmaksu.
 Välillä vanhuksia ovat hoitaneet taksikuskit ja vartijat.
 MOT selvitti kotihoidon tilaa käymällä läpi kaikki aluehallintovirastojen tekemät valvontapäätökset vuodesta 2016 alkaen. Lisäksi MOT on käynyt läpi muille viranomaisille tulleita tarkastus- ja valvontaraportteja sekä haastatellut kymmeniä kotihoidossa työskenteleviä hoitajia.
 Selvityksen perusteella kotihoidon valvonta on sattumanvaraista. Useassa kaupungissa ongelmat ovat jatkuneet vuosia, vaikka tilanne on ollut valvovien viranomaisten tiedossa.
 Vartijat ovat vaihtaneet vanhusten vaippoja
 MOT:n selvityksen mukaan aluehallintovirastot ovat joutuneet puuttumaan taksikuskien ja vartijoiden käyttämiseen vanhusten hoidossa.
 Monessa kaupungissa vanhusten turvapuhelinpäivystys on ulkoistettu vartiointiliikkeille. Vanhuksen painaessa turvapuhelimen hälytysnappia paikalle on tullut hoitajan sijasta vartija tai jopa taksikuski.
 Valviran mukaan vartijat eivät saisi tehdä hoidon arviointia, eivätkä hoitotoimenpiteitä. MOT:n tietojen mukaan vartijat ovat kuitenkin vaihtaneet vanhusten vaippoja ja tyhjentäneet virtsakatetreja. Vartijat ovat myös osallistuneet hoidon arviointiin pohtimalla, pitäisikö vanhukselle tilata ambulanssi.
 Hoitajat jättävät kotihoidon
 Viranomaiset ovat tänä vuonna puuttuneet tehostetun palveluasumisen puutteisiin. Toiminta on keskeytetty useammassa yksikössä. MOT:n selvityksen perusteella vakavia ongelmia on kuitenkin myös kotihoidossa. Esimerkiksi Turussa työvoimapula on suuri. Avoimiin työpaikkoihin on tänä keväänä tullut vain muutama hakemus.
 – Meiltä puuttuu joka päivä noin 40 työntekijää kotihoidosta, avopalveluiden johtaja Anne Vuorinen Turun kaupungilta kertoo MOT:n haastattelussa.
 Lue lisää:
 MOT selvitti: Kotihoitoyhtiöt ovat laittaneet vartijoita ja taksikuskeja hoitamaan vanhuksia – "kaatunut nostetaan sänkyyn ja sanotaan hyvää yötä"
 MOT: Koteihinsa unohdetut

MOT: Vanhuksia ovat hoitaneet kotihoidossa vartijat ja taksikuskit – huono hoito vaarantanut vanhusten turvallisuuden


Summary: Yhdysvaltain ulkoministerin mukaan Venäjä on sotilaallisesti estänyt arktisella alueella sellaisten alusten liikennöinnin, joilla on lupa liikennöidä.

Yhdysvaltain ulkoministeri  Mike Pompeo  vaatii Venäjää toimimaan kansainvälisten lakien mukaan arktisella alueella.
 Pompeo on huolissaan Venäjän aluevaatimuksista Pohjoisella jäämerellä. Lisäksi maan kasvava sotilaallinen läsnäolo alueella herättää kysymyksiä.
 – Emme halua, että Venäjän kaltaiset maat käyttävät sotilaallista voimaa estääkseen esimerkiksi sellaisten alusten liikennöinnin, joilla on lupa liikennöidä. Tämä on kansainvälisen lain vastaista, sanoo Pompeo Ylen haastattelussa.
 Pompeo tapaa kokouksessa venäläisen virkaveljensä  Sergei Lavrovin .
 – Aion tehdä Lavroville hyvin selväksi, että toimimme lakien mukaan. Pyydämme samaa asiaa Suomelta, ei tässä ole mitään eroa, muistuttaa Pompeo.
 Pompeo kuvaa suhdetta Lavroviin hyväksi.
 – Keskustelemme usein puhelimessa ja olemme tavanneet joitakin kertoja. Puhumme aina suoraan ja ammattimaisesti, sanoo Pompeo.
 "Kiina ei ole arktinen valtio"
 Pompeon mukaan Yhdysvalloille on tärkeää muun muassa vapaa ja reilu merenkulku arktisella alueella. Myös Kiina on tervetullut alueen kehittämiseen.
 – Kiina ei ole arktinen valtio, joten sen ei pidä saada mitään erityistä asemaa. Mutta mikäli Kiina haluaa tulla tänne ja investoida taloudellisesti yksityisten yritysten kautta, on se täysin tervetullut, sanoo Pompeo.
 Yhdysvallat on puhunut arktisen alueen yhteydessä näkyvästi sotilaallisista, taloudellisista ja strategisista kysymyksistä – sen sijaan ympäristöasiat ovat jääneet vähemmälle huomiolle. Pompeo on kuitenkin sitä mieltä, etteivät edelliset sulje toisiaan pois.
 – Nämä kaikki asiat liittyvät toisiinsa. Jos turvallisuusasioita ei saada kuntoon, ei myöskään ympäristöasioissa voida edetä. Olen varma että arktinen neuvosto pystyy tarttumaan kaikkiin näihin kysymyksiin.
 Ylen toimittaja  Pirkko Pöntinen  tiedusteli Pompeolta myös Yhdysvaltain jäänmurtajahankinnoista, jotka kiinnostavat luonnollisesti suomalaisia. Asia kuuluu Yhdysvalloissa kotimaan turvallisuusministeriön vastuualueeseen. Pöntinen kysyi, tukeeko Yhdysvaltain ulkoministeriö sitä, että hankintoja tehtäisiin mahdollisesti Suomesta.
 – Ulkoministeriö antaa tälle täyden tukensa, toivomme, että tämä tapahtuu mahdollisimman pian, sanoi Pompeo.
 Yhdysvaltain rannikkovartiosto on pyytänyt rahoitusta kaikkiaan kuuden uuden jäänmurtaja-aluksen hankkimiseksi.
 "Venezuelan kaduilla on nälkää näkeviä lapsia"
 Yhdysvaltain presidentti  Donald Trump  ja Venäjän presidentti  Vladimir Putin  puhuivat perjantaina tunnin puhelimessa ydinaserajoituksista ja Venezuelasta.
 Jälkimmäisessä asiassa maiden kannat eroavat selvästi. Venäjä tukee presidentin virasta kiinni pitävää  Nicolás Maduroa , Yhdysvaltain ja EU:n mielestä oppositiojohtaja ja presidentiksi julistautunut parlamentin puhemies  Juan Guaidó  on oikea presidentti.
 – Venezuelan kansa vaatii demokratiaa, että sosialistit ja kuubalaiset eivät kaappaa heidän valtiotaan ja tuhoa sen taloutta. Venezuelan kaduilla on nälkää näkeviä lapsia, sanoi Pompeo.
 – Venezuelan kansa ei voi sitä hyväksyä, ei myöskään Amerikan maiden järjestö tai Lima-ryhmä. 55 maata toimii yhdessä auttaakseen sitä poloista, nälkää näkevää lasta, sanoi Pompeo.
 Aiheesta lisää:
 USA:n Pompeo varoitti Kiinan ja Venäjän aikeista arktisilla alueilla – Lavrov sivuutti puheet: "Arktiset asiat esillä huomenna"

USA:n ulkoministeri Pompeo Ylelle: Venäjä toimii kansanvälisten lakien vastaisesti arktisella alueella


Summary: Omaiset joutuvat koville, kun vanhusten kotihoito ei pelaa kunnolla.

Yli 75-vuotiaista suomalaisista yli 90 prosenttia asuu kotona. Määrä kasvaa koko ajan.
 Samalla myös kotona asuvien muistihäiriöisten vanhusten määrä lisääntyy.
 Kysyimme yleisöltä , millaisin keinoin omaiset tukevat kotihoidon asiakkaina olevia muistisairaita läheisiään.
 Saimme kysymykseen lähes sata vastausta, monet kertoivat käytännön keinoja, joilla muistisairaasta pidetään huolta:
 “Muistilappuja käytin paljon seinillä, merkiten esimerkiksi vessan, vesihanan, vaatekaapin ja ilmoittaen, että koska tulen seuraavaksi.”
 “Lompsa ketjulla kiinni käsilaukkuun, sekä henkilökortista vain pahville liimattu kopio lompsaan varustettuna omaisten yhteystiedoilla, alkuperäiset itsellämme tallessa.”
 Kotihoidon kiireen ja työvoimapulan keskellä  kolme neljästä työntekijästä  miettii alan vaihtoa ja  moni uupuu .
 Ikääntyneet pääsevät tehostettuun palveluasumiseen yhä myöhemmin. Tämän takia kotona hoidettavat vanhukset ovat  yhä huonokuntoisempia .
 Vastuu hoidosta valuu usein omaisille.
 – Vaikka kunnallinen kotihoito on välttämätöntä ja hoitajat tekevät hyvää työtä, se varsinainen vastuu ihmisen pärjäämisestä on usein omaisilla, kertoo professori  Marja Jylhä  Tampereen yliopistosta.
 Ylen MOT-toimitus selvitti laajasti  kotihoidon ongelmia Suomessa . Kotihoidon ongelmia käsitellään myös tänään maanantaina  A-studiossa .
 Jatkuva auttaminen ja huoli uuvuttavat omaisen
 Vastauksissa omaiset pyörittävät muistisairaiden vanhusten arkea pankkiasioista ja ruokaostoksista suihkussa käymiseen ja sänkyyn peittelyyn iltaisin.
 Monet kertovat tehneensä suuriakin uhrauksia voidakseen olla läheisensä apuna. Sairaan vanhemman luona käydään usein päivittäin.
 “Kävin isän luona päivässä jopa kahdeksan kertaa, yölläkin. Olin kolmivuorotyössä.”
 Kun pistäytyminen ei enää riitä, jotkut omaiset ovat menneet vieläkin pidemmälle:
 “Lopulta edessä oli joko laitos tai se, että muutan synnyinpaikkakunnalleni hoitamaan äitiäni. Näin sitten teinkin ja vuosi asuttiin yhdessä kunnon heikentyessä.”
 Professori Marja Jylhä tunnistaa omaisten taakan:
 – Nykyään hyvin usein omaisten rooli on erittäin suuri, ratkaiseva ja usein kohtuuttoman vaativa.
 Kaikille jatkuva auttaminen ei ole mahdollista. Monelle vastaajista vastuuntunne aiheuttaakin ahdistusta.
 “Koska olen yksin ja vielä töissäkäyvä, tunnen itseni välillä täysin voimattomaksi ja riittämättömäksi. Kun on lisäksi vielä omat huolet ja lasteni asiat mielessä.”
 “Ei voi paljon mitään, kun on oma perhe ja työ. Olen soittanut poliisille, että jos ne voisivat mennä tarkastamaan, kun puhelin on koko ajan varattu ja olen itse töissä.”
 AOP
 Lasten ja puolisoiden lisäksi vanhuksen asioiden hoitoon osallistuvat usein myös naapurit. Marja Jylhä kutsuu heitä pakotetuiksi omaisiksi: Naapuri hoitaa, kun muita ei ole.
 “Kun vanha emäntä kaatui ja ei joudettu ajamaan paikalle pystyttämään, 100 km edes-taas, soitettiin naapuriin, josta naapurin isäntä totesi, että jo vain työnkuvaani kuuluu tyttöjen ylöskippaaminen.”
 Silti vastaajien joukossa on myös niitä, joiden mielestä omaisten olisi otettava enemmän vastuuta läheisen vanhuksen hyvinvoinnista.
 “Tuntuu että omaiset ulkoistavat nyt väärällä tavalla omista vanhuksista huolehtimisen. Kun on mukana arjessa, niin voi puuttua jos on puutteita. “
 “Jos ei osta 24/7 palvelua niin on ymmärrettävä myös oma panos ja vastuu omaisena. Vanhuksen luona tapahtuva siivous, pyykkihuolto, ikkunapesu, kaappien siivous ja järjestely, ruokahuolto, kuljetusapu ja juttukaverina olo, kaikki nämä palvelut ovat maksullista, jos niitä ei itse tee."
 Ovi säppiin ja sähkölaitteista sulakkeet pois
 Moni pitää tärkeimpänä edunvalvonnan ja hoitotahdon hoitamista kuntoon ajoissa.
 Hyvin tärkeänä pidetään myös sitä, että keskusteluyhteys kotihoidon henkilökunnan kanssa pysyy hyvänä. Viestinnän apuna käytetään tekstiviestirinkejä ja reissuvihkoja.
 Silti vanhukset viettävät paljon aikaa yksin.
 Kun jatkuva läsnäolo kotihoidossa olevan muistisairaan luona on mahdotonta, ovat omaiset keksineet monenlaisia apukeinoja arkea helpottamaan ja turvaamaan.
 “Kun hän ei enää tunnistanut ovikellon äänen suuntaa, irroitimme ovikellon seinästä, siirsimme sen hänen tuolinsa eteen pöydälle ja kirjoitimme siihen ovikello.”
 “Sähkölaitteista hella ja kahvinkeitin kannattaa kokonaan kytkeä pois käytöstä, kun huomataan, ettei niitä muisteta sammuttaa.”
 Marja Jylhän mielestä keinot kuulostavat ihan hyviltä, mutta eivät välttämättä pitkällä aikavälillä.
 – Omaiset yrittävät sen, mitä he voivat. Mutta kun tilanne on tällainen, ei voi enää sanoa, että ihminen asuu kotonaan. Häntä vain säilytetään kotonaan, Jylhä pohtii.
 Suurin huoli omaisilla on, että muistisairas vanhus lähtee yksin ulos harhailemaan. Sitä yritetään estää kaikin keinoin.
 “Ovessa lappu "Ei saa mennä ulos" on toiminut vielä hyvin.”
 “Sairauden alkuvaiheessa ovien naamioiminen ja avainten piilottaminen auttavat.”
 – Kun muistisairaus etenee, ei niitä lappuja muista lukea. Voidaan myös kysyä, onko ovien lukitseminen tai naamioiminen potentiaalisesti vaarallisia. Entä jos tulee tulipalo?
 Aina parhaatkaan keinot eivät auta:
 “Ovihälytin hälytti ilta- ja aamuyhdeksän välisen ajan. Turhia hälytyksiä ja tarkastuskäyntejä tuli paljon, kun äitillä on tapana aamulla avata ovi ja katsoa millainen ilma on.”
 A-studiossa tänään kotihoidon asiakkaan omainen Seija Helminen, yhteiskuntapolitiikan professori Teppo Kröger sekä Päijät-Hämeen kuntayhtymän ikääntyneiden palveluiden toimialajohtaja Ismo Rautiainen. Olli Seuri juontaa. Katso TV1 ja  Areenassa  kello 21 alkaen. #yleastudio
 Lue lisää:
 MOT: Koteihinsa unohdetut
 MOT: Vanhuksia ovat hoitaneet kotihoidossa vartijat ja taksikuskit – huono hoito vaarantanut vanhusten turvallisuuden
 THL: Vanhusten hoitopaikat täyttymässä vaikeammin hoidettavista – sadoilla hoitopaikoilla vaikeuksia selvitä uudesta tilanteesta
 Kotihoitoa uhkaa pula työntekijöistä – kolme neljästä harkinnut alan vaihtoa
 Vanhusten hoitajat uupuvat Suomessa – Pohjoismainen vertailu antaa synkän tuloksen

Ovet piiloon tai säppiin – näin omaiset auttavat muistisairasta, mutta professorin mukaan keinot “voivat olla vaarallisia"


Summary: Lähijunaliikenteelle pitäisi rakentaa uudet varikot pääradan varrelle ja rantaradalle, jotta Pisararata kannattaisi.

Pisararata parantaisi Helsingin seudun lähijunaliikenteen yhteyksiä vain hieman, käy ilmi Väyläviraston tekemästä selvityksestä.
 Väyläviraston toimialajohtaja  Mirja Noukka  toteaa, että pääasiallinen syy on se, että Helsingin niemelle on jo erittäin hyvät joukkoliikenneyhteydet.
 Pisararata Pisaran muotoista rataa on suunniteltu Pasilasta tunnelia pitkin Töölön, Helsingin keskustan ja Hakaniemen kautta takaisin Pasilaan. Ideana on, että Keravan ja Rantaradan kaupunkijunat (nykyiset A, I, P, K ja N -junat) ajaisivat Helsingin keskustan läpi tunnelissa ja kaukojunat ajaisivat suoraan ratapihalle. Pisararadan olisi tarkoitus helpottaa päärautatieaseman ruuhkaa. Mahdolliset nopeat junayhteydet muualta Suomesta vaativat tilaa Helsingin ratapihalta.
 – Lähiliikenteen kannalta keskeistä on se, että Helsingin seudun joukkoliikenneyhteydet ovat jo varsin hyvät. Toki Pisara niitä edelleen parantaisi, kun avautuisi uudet asemat Töölöön ja Hakaniemeen, Noukka sanoo.
 Liikenne- ja viestintäministeriön julkaisemassa  tiedotteessa  todetaan, että kehäradan ja Pisararadan muodostamalla ympyrälinjalla kaupunkijunaliikenteen häiriöherkkyys kasvaisi, koska reitillä ei olisi pääteasemaa, jolla aikataulut voitaisiin tasata.
 – Tärkein johtopäätös on se, että yksin Pisararata-lenkki Pasilasta Helsingin keskustan kautta takaisin Pasilaan ei ole riittävä infratoimenpide, Noukka sanoo.
 Pisara+ -selvityksen  toteuttivat Väylävirasto ja Ramboll Finland Oy, ja sen tekemiseen osallistuivat liikenne- ja viestintäministeriön lisäksi HSL sekä Helsingin ja Vantaan kaupungit.
 Pisararata vaatisi uudet varikot
 Jotta ongelmat voitaisiin välttää, pitäisi Pisararadan lisäksi rakentaa kaksi uutta varikkoa lähijunaliikenteelle. Jos uusia varikoita ei tehtäisi, Ilmalasta tulevat junat joutuisivat ajamaan edelleen Helsingin päärautatieasemalle.
 Varikot tulisi Noukan mukaan rakentaa esimerkiksi pääradan varteen Keravalle ja rantaradalle Kirkkonummen suuntaan. Näiltä varikoilta pystyttäisiin operoimaan kaupunkijunaliikennettä.
 Yle Uutisgrafiikka
 Selvityksen mukaan kaukojunaliikenteen kapasiteetin kasvattaminen on riippuvainen uusista varikoista. Pisararadan on tarkoitus lisätä tilaa Helsingin ratapihalla. Lisätilalle on tarvetta varsinkin, jos suunnitellut nopeat junayhteydet Helsinkiin toteutuvat.
 – Jos suunnitteluvaiheessa olevan lentoradan ja nykyisen pääradan suunnasta tulee nykyistä huomattavasti enemmän kaukoliikennettä, tarvitaan myös lisää infraa Helsingin keskustan ja Pasilan välille, Noukka toteaa.
 Liikenne- ja viestintäministeriön tiedotteessa todetaan, että lisäksi Kehäradalle pitäisi rakentaa uusi aikataulujen tasausasema. Kokonaisuus vaatii myös Espoon kaupunkirataan investoimista.
 Selvityksen mukaan ilman näitä toimenpiteitä Pisaran vaikutukset seudun joukkoliikenteelle olisivat negatiiviset. Pisararataa ei selvityksen mukaan voi myöskään rakentaa vaiheittain.
 Lue myös:
 Ministeriö: tunnin juna Turusta Helsinkiin voi toteutua ennen nopeaa yhteyttä Tampereelle – asiantuntija kritisoi rahankäyttöä
 Helsinkiläispoliitikoilta tylyt terveiset Pisara-veivaamisesta: "Hyvä, että nyt hävettää sopimuksista luistaminen"
 Pisararadan suunnittelu jatkuu täyttä häkää, vaikka rahoituksesta ei ole tietoakaan
 Hallitus purki Pisararadan rahoituksen – HSL: "Erittäin valitettavaa"

Selvitys: Ilman uusia varikoita Pisararata saattaisi jopa heikentää Helsingin lähiliikennettä


Summary: Lähtiessään Manhattanin-asunnoltaan kohti vankilaa ilmoitti Cohen odottavansa päivää, jolloin hän pääsee jakamaan totuuden.

Presidentti  Donald Trumpin  entinen asianajaja  Michael Cohen  on saapunut vankilaan suorittamaan kolmen vuoden vankeustuomiotaan.
 Cohen saapui liittovaltion vankilaan Otisvillessä ennen puolta päivää paikallista aikaa.
 Cohen tuomittiin joulukuussa veronkierrosta, valehtelusta kongressin kuulemisessa sekä vaitiolorahan järjestämisestä. Hän on myöntänyt maksaneensa hiljaisiksi aikuisviihdetähdet  Stormy Danielsin  ja  Karen McDougalin , jotta nämä eivät kertoisi julkisuuteen seksisuhteistaan Trumpin kanssa.
 Lähtiessään Manhattanin-asunnoltaan kohti vankilaa lausui Cohen muutaman sanan paikalle saapuneille lehdistön edustajille.
 Hän kertoi odottavansa päivää, joilloin pääsee "jakamaan totuuden." Lisäksi Cohen tuomitsi maan johdossa kukkivan "muukalaisvihamielisyyden, vääryydet ja valheet."
 Aiheesta lisää:
 Trumpin ex-asianajaja Michael Cohenille yhteensä kolme vuotta vankeutta: maksoi aikuisviihdetähdet hiljaiseksi ja valehteli kongressille

Trumpin ex-asianajaja Michael Cohen saapui vankilaan suorittamaan  kolmen vuoden tuomiotaan


Turkin vaaliviranomaiset ovat määränneet, että Istanbulin paikallisvaalit on uusittava, kertoo maan valtiollinen uutistoimisto.
 Samalla vaaliviranomaiset kertovat mitätöineensä oppositiopuolue CHP:n pormestariehdokkaan  Ekrem Imamoglun  vaalivoiton Istanbulissa. Uudet vaalit on määrä järjestää kesäkuun 23. päivä.
 Istanbulissa tuloksesta on riidelty vaaleista saakka. Imamoglun voitto vahvistettiin tarkistuslaskentojen takia vasta pari viikkoa vaalien jälkeen.
 Presidentti  Recep Tayyip Erdoganin  puolue AKP on arvostellut vaaleja vilpistä ja korruptiosta.
 Maaliskuun lopussa käytyjen Istanbulin paikallisvaalien tulos oli äärimmäinen nöyryytys presidentti Erdoganille, joka on itse Istanbulin entinen pormestari.
 Oppositiopuolue CHP arvostelee jyrkästi vaaliviranomaisten päätöstä ja toteaa sen mitätöivän kansan tahdon. CHP:n mukaan vaalien uusiminen ei edusta demokratiaa eikä noudata lakia, vaan kyse on "päivänselvästä diktatuurista."
 – On laitonta voittaa vaaleissa AKP, tviittasi CHP:n varapuheenjohtaja  Onursal Adiguzel.
 AKP-puolue vaati jo heti vaalitulosten selvittyä äänten täydellistä uudelleenlaskemista, mutta tuolloin Turkin vaaliviranomaiset hylkäsivät vaatimuksen.

Turkin vaaliviranomaiset mitätöivät presidentti Erdoganille epämieluisan Istanbulin vaalituloksen


Summary: Hallitustunnusteluissa etsitään kumppania tositarkoituksella. Maanantai-illan tunteina peli on kuumimmilaan.

Aina, kun asioista on vähän tietoa, huhupuheet valtaavat tyhjän tilan. Niin kävi taas maanantaina, kun hallitustunnustelija  Antti Rinne  (sd.) tapasi muiden puolueiden johtoa. Nyt etsitään halua sitoutua tositarkoituksella.
 Tänään vuorossa olivat vihreät, vasemmistoliitto, RKP ja sokerina pohjalla kokoomus. Jokainen eduskuntapuolue sai Rinteeltä tunnin aikaa. Kokoomuksen kanssa aika loppui kesken. Tätä kirjoittaessa tunnustelut jatkuvat yhä.
 Kommentteja hallitustunnusteluissa ei annettu tai jos annettiin, niissä ei ole sisältöä. Näin on yhdessä sovittu.
 SDP:n puheenjohtaja Antti Rinne näyttää olevan entisenä ay-johtajana elementissään.
 Neljä vuotta sitten Rinne oli se, joka lähetettiin ulos hallitusneuvotteluista. Silloin niitä käytiin keskustan puheenjohtajan  Juha Sipilän  johdolla.
 Sitä ennen Pikkuparlamentista ehti poistua vasemmistoliiton silloinen puheenjohtaja  Paavo Arhinmäki , joka ilmoitti että nyt syntyy porvarihallitus.
 Nyt Rinteellä on isännän otteet. Vieraita käy ja kulisseissa kuhistaan. Säännöllisin väliajoin Rinne ilmaantuu  kertomaan, että yksikään puolue ei ole vielä ulkona hallitusneuvotteluissa.
 Hiljaisuus jättää tilaa peliteorioille.  Samojen puolueiden sisälläkin on 180 astetta toisistaan poikkeavia arviota siitä, millainen hallitus on syntymässä.
 Yle Uutisille todettiin kokoomuksen riveistä , että "mahdollisuudet päästä hallitukseen ovat 55–45". Näin siis, jos se toinen vaihtoehto on keskusta.
 Aivan yhtä syvään rintaääneen pitkäaikainen kokoomusvaikuttaja totesi, että "kansanrintamaa pukkaa". Se tarkoittaisi SDP:n, keskustan, vasemmistoliiton, vihreiden ja RKP:n hallitusta.
 Hyvä puoli kansanrintamassa olisi se, että Sipilän jälkeen vasemmalle kallistuva keskusta saisi rauhassa nostaa SDP:n kanssa pienimpiä eläkkeitä ja rakentaa sote-maakunnat.
 Samaan aikaan kokoomus lihottaisi itseään neljä vuotta oppositiossa ja palaisi seuraavissa vaaleissa voittajaksi.
 Hallitukseen meno jakaa myös vaaleissa rökäletappion kokenutta keskustaa.  Etenkin uusilla kansanedustajilla olisi hallitushaluja  ja tarve aloittaa uusi Sipilän jälkeinen aikakausi.
 Iltapäivällä SDP:n kannatus romahti.  Helsingin Sanomat julkaisi uusimman iltapäivällä puoluekannatusmittauksen . Siinä perussuomalaiset nousi ykköseksi, kokoomus kakkoseksi ja SDP jäi pronssille.
 Perussuomalaisten kannatus on 18,7 prosenttia. Kokoomusta kannattaa nyt 17,1 prosenttia ja Sdp:tä 16,9 prosenttia suomalaisista.
 Mutta eduskuntavaalit on pidetty ja gallupit ovat gallupeja. Rinne jatkaa hallitustunnustelijana. Perussuomalaisten puheenjohtaja  Jussi Halla-aho  voi vain todeta, että vaalit tulivat puolueelle viikkoa liian aikaisin.
 Tämäkö on Halla-ahon osa näissä hallitustunnusteluissa?  Vaikka perussuomalaiset oli vaalien kakkonen ja nyt siis mielipidemittauksen ykkönen.
 Vappupuheessaan  Halla-aho toivoi uusia pelisääntöjä hallitusneuvotteluille  ja äänestäjille kuluttajansuojaa. Niitä ei ole nyt näköpiirissä.
 Tunnustelujen venyminen kokoomuksen kanssa tarkoittaa sitä, että yhteistä säveltä etsitään kuumeisesti. Illansuussa Rinne ilmoitti, että mikään ei varsinaisesti hierrä.
 Aikaa kuitenkin kuluu, koska kokoomuksella ja SDP:llä on suuri näkemyseroja taloudesta. Kokoomus on kirstunvartijapuolue. SDP on valmis rakentamaan teitä ja väyliä myös velkarahalla.
 Kun SDP löytää toisen ison puolueen hallituskumppaniksi, palaset alkavat loksahdella paikalleen.
 Nyt pallot ovat vielä tukevasti ilmassa.
 Lue myös:
 Yle seuraa hallitustunnusteluja: Rinne jatkaa illalla keskusteluja kokoomuksen kanssa – katso video tiedotustilaisuudesta

Analyysi: Rinteen hallituksen palaset ovat tukevasti ilmassa ja SDP:n suosio ehti jo romahtaa


Summary: Räppäri haluaa näyttää äidille, ettei tämän tarvitse enää murehtia pojastaan.

Pastori Pike  eli  Pierlin Mpaka Makumbu  on räppäri, jonka biisejä on kuunneltu Spotifyssa jo yli kolme miljoonaa kertaa. Hän on esiintynyt isoilla lavoilla nuoruudenystävänsä ja kollegansa  Mikael Gabrielin  kanssa ja perustanut oman vaatemerkin.
 Isoja saavutuksia mieheltä, joka muutti 2-vuotiaana perheensä kanssa Kongosta Suomeen ja eli levottoman nuoruuden.
 Sen ajatuksen äärellä hulvattomasta naurustaan tunnettu mies vuodattaa usein kyyneleitä.
 – Itken tosi paljon ja itken etenkin sitä, miten pitkälle olen päässyt ja miten olen ohittanut nuoruuden asiat, kertoi Makumbu Puoli seitsemän -ohjelman haastattelussa.
 Kiusaaminen opetti puolustautumaan
 Makumbu oli lapsena villi ja kuriton. Koulussa hän ei meinannut millään pysyä paikoillaan, eikä opiskelu muutenkaan oikein sujunut.
 Poika joutui myös kiusatuksi.
 – Se sattui. En ikinä tajunnut, miksi mua kiusattiin. Se oli vaan sen takia, että olin erivärinen enkä osannut kunnolla lukea.
 Mutta ei kiusaaminen ollut Makumbun mukaan pelkästään huono asia. Hän oppi puolustamaan itseään ja ymmärsi, ettei elämä ole helppoa.
 Tosin sen tajuaminen vei pojan elämän toiseen ääripäähän: kuvaan tuli rötöstely ja kavereiden kanssa sekoilu.
 – Me tehtiin aika pahoja asioita, oltiin ilkeitä vanhoille ihmisille. Mutta se oli vaan sen takia, että rasismi oli niin vahvaa eikä me tiedetty miten olisi puolustauduttu.
 “Lavalla olen vapaa ja täydellinen”
 Vanhemmat eivät katsoneet pojan sekoiluja hyvällä. He olisivat toivoneet, että Makumbu olisi pärjännyt perinteisissä lukuaineissa, mutta pojan vahvuudet olivat liikunnassa.
 Vaikka koti ei sitä puolta tukenut, kaverit alkoivat vähitellen arvostamaan poikaa, joka pärjäsi futiksessa, ja osasi tanssia ja räpätä.
 Musiikista mies sitten löysi lopulta kutsumuksensa.
 – Olen vapaa ja täydellinen, kun olen lavalla. Lavalla on aina kavereita mukana, haluan näyttää heille, että kaikilla on mahdollisuus.
 Aluksi Makumbu teki hengellistä gospel-räppiä  Pastorit -yhtyeessä. Vaikka oma usko on edelleen vahva, soolouralla hän ei ole enää räpännyt uskonnosta.
 Pastori Pike yrittää nauraa usein myös menneisyyden hölmöilyille, vaikkei se ole aina helppoa.
 Rakkaus vie maailmaa eteenpäin
 Kesäkuussa ilmestyvällä uudella EP-levyllä teemana on rakkaus – niin parisuhteessa kuin elämässä yleensä. Makumbu on huolestunut siitä, miten moni eroaa taistelematta.
 – Parisuhteessa ei saa luovuttaa. Vaikka tulee riitoja, ne pitää selvittää ja jommankumman pitää nöyrtyä, että päästään eteenpäin asiassa. Ei ole mitään sellaisia asioita, mitä ei voisi selvittää.
 Makumbu haluaa kääntää nyt rakkaudeksi myös sen vihan, jota hän nuorena tunsi rasisteja kohtaan. Enää hän ei halua ajatella kenestäkään pahaa.
 – Jos joku haukkuu tummaksi, annan sen mennä toisesta korvasta sisään ja toisesta ulos. Yritän rakastaa ja näyttää, millainen ihminen olen. Rakkaus on oikeesti se, mikä muuttaa maailman.
 Omaa rakkauttaan Makumbu näyttää nyt vaimolle ja 3- ja 7-vuotiaille lapsilleen. Sekä tietenkin äidilleen.
 Aiemmin äiti oli jatkuvasti huolissaan siitä, missä poika menee. Nyt äiti seuraa ylpeänä pojan uraa.
 – Rakastan mun äitiä ihan äärettömän paljon. Äidin takia haluan taistella, ettei hänen tarvitse murehtia. Että äiti näkee, että olen mennyt eteenpäin.
 Katso Pastori Piken koko haastattelu (ja holtittoman hauska nauru!) Puoli seitsemän -ohjelmassa:

Vihaisesta ja kiusatusta nuoresta miehestä tuli rakkaudesta saarnaava räppäri – Pastori Pike: “Me tehtiin aika pahoja asioita”


Summary: Koneessa oli 10 matkustajaa ja kolme miehistön jäsentä.

13 ihmistä on kuollut suihkukoneonnettomuudessa Pohjois-Meksikossa, kertovat viranomaiset  La Prensa -lehdessä.  Kuolleiden lukumäärää ei vielä ole vahvistettu virallisesti. Aiemmin kerrottiin, että kuolonuhreja olisi ollut 14.
 Meksikon liikenneministeriön edustaja kertoi aikaisemmin, että Las Vegasista Monterreyn kaupunkiin Meksikoon matkalla ollut suihkukone ei ollut saapunut päämääräänsä. Tämä käynnisti etsinnät ja kone löytyi syrjäiseltä alueelta Monclovasta luoteeseen Coahuilan osavaltiosta.
 Monterreyn kaupunki sijatsee Meksikon luoteisosissa.

13 kuollut suihkukoneturmassa Meksikossa


Summary: Yhdysvaltain mukaan alus rikkoi talouspakotteita kuljettamalla hiiltä.

Yhdysvaltain oikeusministeriö on takavarikoinut pohjoiskorealaisen rahtialuksen. Ministeriö kertoi asiasta torstaina.
 Aluksen nimi on suomeksi vapaasti käännettynä Viisas rehellinen.
 Viranomaisten mukaan alus on rikkonut Pohjois-Korean talouspakotteita kuljettamalla laittomasti hiiltä Pohjois-Koreasta.
 Muiden maiden meriviranomaiset takavarikoivat aluksen huhtikuussa 2018. Se on nyt Yhdysvaltain hallussa ja matkalla kohti Yhdysvaltain aluevesiä, viranomaiset tiedottavat uutistoimisto Reutersin mukaan.
 Pohjois-Korea on  viime päivinä ampunut  useita ohjuksia tai raketteja.

Yhdysvallat takavarikoi Pohjois-Korean rahtialuksen